Document ID: 32011D0006

DEĊIŻJONI TAL-KUMMISSJONI
tal-20 ta' Lulju 2010
rigward it-taxxa parafiskali għall-promozzjoni tal-inbid implimentata mill-Portugall C 43/04 (ex NN 38/03) infurzata mill-Portugall
(notifikata bid-dokument numru C(2010) 4891)
(It-test bil-lingwa Portugiża biss huwa awtentiku)
(2011/6/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea (TFUE) (1), u b’mod partikolari l-ewwel subparagrafu tal-Artikolu 108(2), tiegħu,
Wara li talbet lill-partijiet interessati sabiex jissottomettu l-kummenti tagħhom skont l-Artikolu msemmi hawn fuq (2),
Billi:
I. PROĊEDURA
(1)
B’segwitu għal ilment, il-Kummissjoni Ewropea, permezz ta' ittra bid-data tal-20 ta' Jannar 2003, interrogat lill-awtoritajiet Portugiżi rigward taxxa parafiskali għall-promozzjoni tal-inbid, imposta mill-Instituto da Vinha e do Vinho, (IVV), (Istitut tad-Dielja u tal-Inbid), u dwar il-miżuri ffinanzjati bir-rikavat ta' din it-taxxa.
(2)
Ir-Rappreżentanza Permanenti tal-Portugall għall-Unjoni Ewropea wieġbet lill-Kummissjoni permezz ta' ittra bid-data tal-14 ta' Marzu 2003. Intbagħtet aktar informazzjoni permezz tal-ittri tal-4 ta' Awwissu u tat-2 ta' Settembru 2003, tal-24 ta' Frar u tal-15 ta' Lulju 2004 bi tweġiba għall-mistoqsijiet li saru mis-servizzi tal-Kummissjoni permezz tal-feks tal-14 ta' Mejju u tat-22 ta' Diċembru 2003.
(3)
Minħabba li l-mekkaniżmu inkwistjoni kien ilu implimentat mingħajr il-permess tal-Kummissjoni mill-1995, dan ġie rreġistrat fir-reġistru tal-għajnuniet mhux innotifikati. Fil-fatt, il-miżuri implimentati mill-Portugall huma għajnuniet ġodda, mhux innotifikati lill-Kummissjoni u, għaldaqstant, illegali fit-termini tal-Artikolu 1(f) tar-Regolament tal-Kunsill (KE) Nru 659/1999 tat-22 ta' Marzu 1999 li jemenda l-applikazzjoni tal-Artikolu 93 (3) (li sar l-Artikolu 108) tat-TFUE.
(4)
Permezz tal-ittra tas-6 ta' Diċembru 2004 [C(2004)4522], il-Kummissjoni għarrfet lill-Portugall dwar id-deċiżjoni tagħha li tiftaħ il-proċedura formali ta' eżami prevista fl-Artikolu 108(2) tat-TFUE fil-konfront ta' din l-għajnuna. Id-Deċiżjoni tal-Kummissjoni li tiftaħ il-proċedura ġiet ippubblikata f’Il-Ġurnal Uffiċjali tal-Unjoni Ewropea (4). Il-Kummissjoni stiednet lill-partijiet interessati sabiex iressqu kummenti dwar il-miżura inkwistjoni.
(5)
L-awtoritajiet Portugiżi ressqu l-kummenti tagħhom permezz tal-ittri bid-data tal-11 u t-13 ta' Jannar 2005. Huma kkompletaw it-tweġiba tagħhom permezz tal-ittra tal-24 ta' Mejju 2006. Il-Kummissjoni ma rċeviet l-ebda kumment mingħand partijiet terzi interessati.
II. DESKRIZZJONI TAL-GĦAJNUNA
(6)
Dan il-kapitolu jinkludi l-kuntest fil-qosor u l-fatti ewlenin tal-miżuri eżaminati f’din id-Deċiżjoni. Id-dettalji ta' dawn il-fatti jinsabu fid-Deċiżjoni dwar il-ftuħ tal-proċedura msemmija fil-premessa 4 ta' hawn fuq.
1. L-Istitut tad-Dielja u tal-Inbid
(7)
L-IVV huwa istituzzjoni pubblika mwaqqfa fl-1986 sabiex tiggarantixxi l-kontroll u l-koordinazzjoni ġenerali tas-settur tal-inbid fil-Portugall. F’konformità mad-dispożizzjonijiet tad-Digriet Liġi Nru 99/97 tas-26 ta' April “Liġi organika tal-Istitut tad-Dielja u tal-Inbid” (5), din għandha responsabbiltajiet ġenerali ta' akkumpanjament, studju, kontroll, sorveljanza u promozzjoni tal-produzzjoni u l-bejgħ tal-inbejjed u l-prodotti derivati mill-inbid u għal dawn l-għanijiet għandha awtonomija amministrattiva u finanzjarja.
(8)
Din l-istituzzjoni tiżviluppa attivitajiet assenjati bil-leġiżlazzjoni nazzjonali u Komunitarja relatati mal-industrija tal-inbid u, b’mod partikolari, hija l-korp nazzjonali maħtur mill-Istat Portugiż (6) bħala responsabbli għas-sorveljanza tal-konformità mad-dispożizzjonijiet Komunitarji li jirrigwardaw is-settur tal-inbid, fit-termini tal-Artikolu 72(1) tar-Regolament tal-Kunsill (KE) Nru 1493/1999, tas-17 ta' Mejju 1999, li jistabbilixxi l-Organizzazzjoni Komuni tas-Suq tal-inbid (7).
(9)
Fil-kompiti tiegħu ta' koordinazzjoni ġenerali tas-settur tal-inbid, l-IVV jwettaq żewġ tipi ta' attivitajiet:
-
dawk immirati primarjament lejn l-inbejjed u l-prodotti tal-inbid prodotti fil-Portugall, jiġifieri funzjonijiet relatati mar-reġistru tal-artijiet u mal-wirt tal-inbid kif ukoll mal-verifika tas-sistemi ta' kontroll u ċertifikazzjoni tal-inbejjed ta' kwalità prodotti f’reġjuni speċifiċi (VQPRD) u nbejjed reġjonali (medja ta' 2,8 % tal-baġit tal-IVV), u
-
dawk maħsuba mingħajr distinzjoni għall-inbejjed u l-prodotti tal-inbid li joriġinaw mill-Portugall u għal dawk li joriġinaw minn Stati Membri oħrajn u/jew minn Stati terzi u li jinbiegħu fil-Portugall, jiġifieri l-attivitajiet ta' ġestjoni u ta' koordinazzjoni tas-suq tal-inbid, ta' kontroll u sorveljanza tas-settur tal-inbid f’konformità mal-leġiżlazzjoni nazzjonali u Komunitarja (attivitajiet li jassorbu kważi l-baġit kollu tal-IVV).
(10)
L-IVV jaġixxi wkoll bħala fornitur ta' ċerti servizzi lil terzi, jiġifieri: (i) jorganizza u jippromwovi l-attivitajiet ta' taħriġ għall-operaturi ekonomiċi, l-organizzazzjonijiet professjonali u interprofessjonali tal-industrija tal-inbid u l-uffiċjali tal-IVV; (ii) ipoġġi għad-dispożizzjoni tal-aġenti ekonomiċi tas-settur il-kapaċità ta' ħażna tal-infrastrutturi tal-IVV, u (iii) joffri servizzi tal-“laboratorju” tal-IVV, kif ukoll it-taħriġ tal-persunal tiegħu stess u ta' aġenti oħrajn tal-industrija tal-inbid (iffinanzjat fil-parti l-kbira tiegħu mill-programmi ta' appoġġ Komunitarji u nazzjonali).
2. Miżuri ta' promozzjoni tal-inbid
(11)
L-IVV jieħu ħsieb ukoll l-organizzazzjoni tal-promozzjoni tal-inbid. Dan ifisser l-għoti ta' appoġġ lill-assoċjazzjonijiet tat-tip interprofessjonali li jirrappreżentaw is-settur tal-inbid u li jikkunsidraw l-iżvilupp tal-attivitajiet ta' promozzjoni u ta' reklamar tal-inbid u tal-prodotti derivati mill-inbid. Dan l-appoġġ huwa ffinanzjat b’parti mid-dħul tat-taxxa għall-promozzjoni miġbura fuq il-prodotti nazzjonali u importati, perċentwal iffissat kull sena mill-awtoritajiet Portugiżi, li fl-istess waqt jistabbilixxu l-kriterji tal-għażla tal-entitajiet benefiċjarji tal-appoġġ (8).
(12)
Mill-1997, l-appoġġ għall-promozzjoni ġenerika tal-inbid u tal-prodotti tal-inbid ingħata permezz ta' proċedura miftuħa u kompetittiva lil assoċjazzjoni Portugiża tat-tip interprofessjonali li tirrappreżenta lis-settur Portugiż tal-inbid, imsejħa Viniportugal. Minħabba li din kienet l-uniku kandidat mill-1997, Viniportugal kienet il-benefiċjarju tar-rikavat kollu tat-taxxa parafiskali maħsub għal finijiet bħal dawn.
(13)
Dan il-perċentwal tat-taxxa kien maħsub sabiex jiffinanzja żewġ tipi differenti ta' kampanji ta' promozzjoni:
-
l-ewwel nett, il-kampanji ta' promozzjoni ġenerika tal-inbid u tal-prodotti tal-inbid, mingħajr referenza għall-oriġini tiegħu, fil-Portugall;
-
it-tieni, kampanji ta' promozzjoni tal-inbid u tal-prodotti tal-inbid Portugiżi fit-territorju ta' Stati Membri oħrajn u ta' pajjiżi terzi.
2.1. Promozzjoni ġenerika tal-inbid fil-Portugall
(14)
F’dak li jirrigwarda l-kampanji ta' promozzjoni ġenerika tal-inbid fil-Portugall, l-awtoritajiet Portugiżi jsostnu li Viniportugal twettaq funzjonijiet ta' appoġġ u implimentazzjoni ta' attivitajiet ta' promozzjoni tal-inbid u tal-prodotti tal-inbid, bħall-promozzjoni ta' attivitajiet kulturali u xjentifiċi marbuta mal-industrija tal-inbid. F’dan il-kuntest, Viniportugal tippromwovi l-kultura tal-inbid billi torganizza fieri u wirjiet ta' din l-ispeċjalità, pubblikazzjonijiet dwar is-suġġett, azzjonijiet ta' preżentazzjoni u xandir, kif ukoll permezz ta' kampanji ta' reklamar, bil-perspettiva li l-promozzjoni tal-inbid inġenerali għandha impatt dirett fuq il-konsum tal-inbid fil-Portugall.
(15)
L-awtoritajiet Portugiżi jirrapportaw li fil-każijiet kollha, l-attivitajiet ta' promozzjoni u reklamar żviluppati minn Viniportugal ma għandhomx l-għan li jikkonvinċu lill-konsumaturi sabiex ma jixtrux prodotti tal-inbid ta' Stati Membri oħrajn jew li jmaqdru dawn il-prodotti. Lanqas ma jiffavorixxu xi marka ta' xi kumpanija partikolari jew ta' xi produttur individwali
(16)
L-għan ewlieni tal-kampanji ta' reklamar fil-livell nazzjonali huwa li jattiraw lill-konsumaturi żgħażagħ adulti taż-żewġ sessi lejn konsum għaqli tal-inbid, bħala alternattiva għall-birra u għal xorb alkoħoliku ieħor.
(17)
Viniportugal tippromwovi wkoll il-pubblikazzjoni ta' kotba, prospetti u gwidi prattiċi tal-inbid, sabiex iżżid il-popolarità tal-kultura tal-inbid; hija twettaq ftehimiet mal-istituzzjonijiet tal-edukazzjoni ogħla sabiex tippromwovi t-taħriġ ta' professjonisti tal-inbid u tal-kejtering; tappoġġa lill-assoċjazzjoni Portugiża tas-sommeliers, sabiex iżżid il-kwalità tal-inbejjed servuti fil-ħwienet pubbliċi u tiggarantixxi l-għarfien tal-karatteristiċi tal-inbid b’mod ġenerali; fl-aħħar nett, Viniportugal tippromwovi l-konsum moderat u responsabbli tal-inbid, billi tikkollabora ma' istituzzjonijiet tas-saħħa permezz tal-organizzazzjoni ta' seminars dwar il-ġlieda kontra l-alkoħoliżmu u s-sikurezza fit-toroq, u l-proposta ta' kodiċi ta' prattika tajba ta' reklamar tal-inbid, sabiex tippromwovi l-inbid b’dinjità u tevita l-promozzjoni tal-konsum tal-alkoħol qabel l-adolexxenza. L-awtoritajiet Portugiżi pprovdew ukoll kampjuni ta' reklami li juru r-rispett ta' dawn il-prinċipji.
2.2. Il-promozzjoni tal-inbid Portugiż fis-swieq ta' Stati Membri oħrajn u ta' pajjiżi terzi
(18)
Min-naħa l-oħra, fir-rigward tal-kampanji ta' promozzjoni tal-inbid u tal-prodotti tal-inbid Portugiżi fit-territorju ta' Stati Membri oħrajn u ta' pajjiżi terzi, l-awtoritajiet Portugiżi indikaw li l-attivitajiet żviluppati fis-swieq ta' Stati Membri oħrajn u ta' pajjiżi terzi huma mmirati lejn il-promozzjoni tal-inbejjed Portugiżi u dawn isiru permezz tal-pubblikazzjoni ta' reklami f’rivisti speċjalizzati, it-tixrid ta' “Newsletters”, il-parteċipazzjoni f’wirjiet speċjalizzati u l-promozzjoni ta' żjarat minn ġurnalisti speċjalizzati fil-Portugall. Huma jiżguraw li l-kampanji ma għandhomx l-għan li jikkonvinċu lill-konsumaturi sabiex ma jixtrux prodotti ta' Stati Membri oħrajn jew li jmaqdru dawn il-prodotti u ma jiffavorixxux xi marka ta' xi kumpanija partikolari jew ta' xi produttur individwali. F’dan il-kuntest, l-awtoritajiet Portugiżi pprovdew eżempji u kampjuni ta' kampanji ta' reklamar fl-istampa speċjalizzata barranija.
3. Miżuri ta' taħriġ
(19)
L-IVV huwa responsabbli għall-promozzjoni u t-twettiq tal-attivitajiet ta' taħriġ tekniku u ta' għarfien tal-aġenti ekonomiċi tas-settur tal-inbid sabiex jiggarantixxi l-kwalità tal-inbejjed u tal-prodotti tal-inbid. Matul il-perjodu bejn l-1997 u l-2002, dan is-servizz organizza diversi azzjonijiet ta' taħriġ għall-uffiċjali tal-IVV (1 449 uffiċjal), uffiċjali pubbliċi oħrajn u, fuq skala iżgħar (135 aġent), għall-operaturi fis-settur.
(20)
L-awtoritajiet Portugiżi jisħqu li l-kostijiet tal-azzjonijiet ta' taħriġ organizzati mill-IVV f’dan il-perjodu, minbarra taħriġ ta' interess ġenerali “Sistema de Informaçao e Gestão Vitivinícola -2000”, li l-kost tiegħu kien ta' EUR 367,12, tħallsu kollha mill-Programm ta' Appoġġ għall-Modernizzazzjoni Agrikola u Forestali (PAMAF) 6 u mill-Programm Agro/Miżura 7, ikkofinanzjati t-tnejn mill-Fond Soċjali Ewropew. Huma jippreċiżaw, li minħabba f’hekk, la l-IVV u lanqas l-aġenti ekonomiċi ma kellhom jikkontribwixxu għall-finanzjament ta' dan it-taħriġ.
4. It-taxxa fuq il-promozzjoni tal-inbid
(21)
Il-miżura li qiegħda tiġi analizzata tirrigwarda l-użu tad-dħul ta' taxxa parafiskali miġbura mill-Istitut tad-Dielja u tal-Inbid (minn hawn ‘il quddiem l-IVV) mingħand l-operaturi tal-industrija mill-1995 (9). It-taxxa hija maħsuba sabiex tipprovdi lil din l-istituzzjoni pubblika r-riżorsi meħtieġa għall-iżvilupp tal-kompiti ta' koordinazzjoni tas-settur tal-inbid fil-Portugall, u tirrappreżenta aktar minn 62 % tal-baġit marbut mal-operat tal-IVV.
(22)
Skont l-Artikolu 1(1) tad-Decreto-Lei 119/97, l-inbejjed u l-prodotti tal-inbid prodotti fit-territorju nazzjonali, kif ukoll il-prodotti barranin mibjugħa fil-Portugall, huma soġġetti għall-applikazzjoni ta' taxxa ta' promozzjoni, bħala tpattija għas-servizzi mogħtija mill-IVV fir-rigward tal-promozzjoni ġenerika u l-koordinazzjoni ġenerali tas-settur jew, fir-reġjuni awtonomi tal-Azores u l-Madeira, mis-servizzi reġjonali rispettivi.
(23)
It-taxxa għall-promozzjoni hija imposta mhux biss fuq il-prodotti tal-inbid prodotti u mibjugħa fil-Portugall, iżda wkoll fuq dawk prodotti fil-Portugall u mibjugħa kemm fl-Istati Membri l-oħrajn kif ukoll f’pajjiżi terzi (esportazzjoni), kif ukoll fuq il-prodotti tal-inbid li jkunu ġejjin minn Stati Membri oħrajn jew minn pajjiżi terzi li jinbiegħu fil-Portugall (importazzjoni).
(24)
L-ammont li għandu jitħallas jiġi stabbilit kull sena mill-awtoritajiet kompetenti tal-Ministeru tal-Agrikoltura. Dan l-ammont ivarja skont jekk il-prodott ikunx ippakkjat jew le u skont il-kapaċità tal-kontenitur (10).
(25)
Ir-rikavat tat-taxxa fuq il-promozzjoni huwa maħsub, minkejja ismu, l-ewwel nett sabiex jiffinanzja s-servizzi ta' koordinazzjoni ġenerali tas-settur tal-inbid żviluppati mill-IVV u t-tieni nett għall-attivitajiet ta' promozzjoni tal-inbid u tal-prodotti tal-inbid.
ARGUMENTI LI TQAJMU MILL-KUMMISSJONI FIL-FTUĦ TAL-PROĊEDURA FORMALI TA’ EŻAMI
(26)
Meta fetħet il-proċedura, il-Kummissjoni kkunsidrat li fit-twettiq tal-attivitajiet ta' koordinazzjoni ġenerali tas-settur tal-inbid mogħtija mil-liġi Komunitarja u nazzjonali, kif ukoll meta jorganizza l-għoti tal-għajnuna għall-promozzjoni tal-inbid, l-IVV ma jaġixxix bħala operatur privat iżda bħala awtorità pubblika u li għalhekk m’hemmx għajnuna mill-Istat fir-rigward tiegħu (ara l-punt 66 tad-Deċiżjoni tal-ftuħ tal-proċedura).
(27)
Fil-każ tal-attivitajiet tal-IVV bħala fornitur ta' ċerti servizzi lil partijiet terzi skont il-kundizzjonijiet tas-suq (ara l-premessa 15 ta' hawn fuq), ma kienx jeżisti vantaġġ ekonomiku għall-IVV minħabba l-pożizzjoni tiegħu fis-suq u għalhekk l-ebda għajnuna mill-Istat fir-rigward tiegħu (ara l-punt 70 tad-Deċiżjoni tal-ftuħ ta' proċedura).
(28)
Fuq il-bażi tal-informazzjoni disponibbli, il-Kummissjoni kkunsidrat ukoll li ma kienx hemm vantaġġ ekonomiku u għalhekk ma kien hemm l-ebda għajnuna favur Viniportugal. Din l-assoċjazzjoni interprofessjonali hija biss fornitur ta' servizzi li ntgħażlet skont kriterji oġġettivi u permezz ta' proċedura miftuħa, trasparenti u mhux diskriminatorja sabiex tipprovdi dawn is-servizzi (ara l-punt 87 tad-Deċiżjoni tal-ftuħ tal-proċedura).
(29)
Iżda, fl-istadju tal-ftuħ tal-proċedura ta' eżami, il-Kummissjoni kkunsidrat li kien hemm għajnuna mill-Istat fis-sens tal-Artikolu 107(1) tat-TFUE favur l-operaturi ekonomiċi tas-settur tal-inbid f’dak li jirrigwarda l-finanzjament tal-kampanji ta' promozzjoni u ta' reklamar tal-inbid u tal-prodotti tal-inbid (ara l-punt 80 tad-Deċiżjoni tal-ftuħ tal-proċedura).
(30)
F’dak li jirrigwarda l-attivitajiet ta' taħriġ, il-Kummissjoni kkunsidrat ukoll li kien hemm għajnuna mill-Istat fis-sens tal-Artikolu 107(1) tat-TFUE (ara l-punti 79 u 80 tad-Deċiżjoni tal-ftuħ tal-proċedura).
(31)
Il-Kummissjoni fetħet il-proċedura prevista fl-Artikolu 108(2) tat-TFUE minħabba li kellha dubji rigward il-kompatibbiltà ta' dawn iż-żewġ tipi ta' għajnuniet mas-suq intern.
(32)
Għalhekk, f’dak li jirrigwarda l-appoġġ tar-reklamar tal-inbid Portugiż fis-suq ta' Stati Membri oħrajn u ta' pajjiżi terzi, il-Kummissjoni ma kellhiex, fl-istadju tal-ftuħ tal-proċedura, biżżejjed informazzjoni sabiex tikkonkludi li dawn il-kampanji, għalkemm isemmu l-oriġini tal-inbejjed, jittrasmettu biss informazzjoni fuq il-karatteristiċi oġġettivi tal-prodotti kkonċernati u ma fihomx allegazzjonijiet soġġettivi dwar il-kwalità tal-prodotti sempliċiment minħabba l-oriġini tagħhom (ara l-punt 119 tad-Deċiżjoni tal-ftuħ tal-proċedura).
(33)
Rigward il-finanzjament tal-għajnuna għall-promozzjoni u għat-taħriġ, f’konformità mal-ġurisprudenza tal-Qorti, il-Kummissjoni kkunsidrat li għajnuna lill-produtturi nazzjonali ma setgħetx tkun iffinanzjata minn taxxi parafiskali li jolqtu bl-istess mod lill-importazzjonijiet tal-produtturi tal-istess prodott tal-Istati Membri l-oħrajn għajr jekk ikun żgurat li dawn ikunu jistgħu jibbenefikaw minn dawn il-vantaġġi daqs kemm jibbenefikaw minnhom il-produtturi nazzjonali. Iżda, il-Kummissjoni ma kellhiex, fl-istadju tal-ftuħ, biżżejjed informazzjoni sabiex tikkonkludi li f’dan il-każ, ma kienx hemm diskriminazzjoni bejn il-prodotti nazzjonali u dawk importati. Jiġifieri, ma setgħetx tikkonkludi li l-prodotti li kienu ġejjin minn Stati Membri oħrajn, li kellhom ukoll iħallsu t-taxxa, ibbenefikaw bl-istess mod u intensità bħall-prodotti nazzjonali mill-vantaġġi kollha li jirriżultaw mit-taxxa (ara l-punt 135 tad-Deċiżjoni tal-ftuħ tal-proċedura).
(34)
Għalhekk, il-Kummissjoni talbet lill-awtoritajiet Portugiżi sabiex jipprovdu l-informazzjoni kollha meħtieġa għall-evalwazzjoni tal-miżuri inkwistjoni, b’mod partikolari rigward in-natura mhux diskriminatorja tal-metodu ta' finanzjament tal-għajnuniet ittrattati (jiġifieri l-għajnuniet għall-promozzjoni u r-reklamar tal-inbid u l-prodotti tal-inbid, kemm fil-Portugall kif ukoll fl-Istati Membri l-oħrajn u fil-pajjiżi terzi, kif ukoll l-għajnuniet għat-taħriġ), u rigward in-natura oġġettiva tal-kampanji ta' reklamar żviluppati fis-swieq tal-Istati Membri u tal-pajjiżi terzi.
(35)
Din id-Deċiżjoni hija limitata għall-evalwazzjoni tal-applikazzjoni tat-taxxa parafiskali mid-dħul fis-seħħ tagħha sal-31 ta' Diċembru 2006, id-data tad-dħul fis-seħħ tal-Linji Gwida l-ġodda tal-Komunità dwar l-għajnuna mill-Istat fis-settur tal-Agrikoltura u tal-Forestrija 2007-2013, u mingħajr preġudizzju għall-pożizzjoni li l-Kummissjoni sejra tieħu fil-konfront tal-applikazzjoni tat-taxxa għall-promozzjoni lil hinn minn din id-data.
III. KUMMENTI MRESSQA MILL-PORTUGALL
(36)
Wara d-Deċiżjoni tal-ftuħ tal-proċedura fit-termini tal-Artikolu 108(2) tat-TFUE, l- awtoritajiet Portugiżi bagħtu l-kummenti tagħhom permezz tal-ittri bid-dati tal-11 u t-13 ta' Jannar 2005. Huma kkompletaw it-tweġiba tagħhom permezz tal-ittra bid-data tal-24 ta' Mejju 2006.
1. Għajnuniet għat-taħriġ
(37)
F’dak li jirrigwarda l-għajnuniet għat-taħriġ, l-awtoritajiet Portugiżi spjegaw il-fatti li ġejjin.
(38)
Bejn l-1997 u s-sena 2000, l-IVV wettaq attivitajiet ta' taħriġ relatati ma' kwistjonijiet fundamentali tal-industrija tal-inbid fil-Portugall, immirati b’mod partikolari lejn il-ħaddiema tal-IVV u korpi pubbliċi oħrajn u, sa ċertu punt, lejn aġenti tas-settur tal-inbid.
(39)
Il-kostijiet tal-attivitajiet kollha promossi u mwettqa mill-IVV fil-perjodu inkwistjoni tħallsu għal kollox mill-“programmi ta' appoġġ għall-modernizzazzjoni agrikola u forestali” (PAMAF) 6 u l-programm “agro/Medida 7”, li parti minnu huwa ffinanzjat mill-Komunità - il-Fond Soċjali Ewropew (FSE), u parti oħra mill-gvern - u “l-pjan ta' investiment u ta' nfiq tal-iżvilupp tal-amministrazzjoni ċentrali” (PINIAĊ).
(40)
L-unika attività, fil-perjodu inkwistjoni, fejn il-kostijiet ġew koperti mill-baġit tal-IVV kienet it-taħriġ ta' interess ġenerali “Sistema de Informação e Gestão Vitivinícola 2000”, li sar fis-sena 2000, bi spiża totali ta' EUR 367,12, immirat għall-impjegati tad-dipartimenti tal-agrikoltura reġjonali (is-servizzi reġjonali tal-istess Ministeru għall-Agrikoltura) u l-impjegati tal-kumitati reġjonali tal-inbid, li huma l-korpi kompetenti sabiex jiggarantixxu l-awtentiċità u l-kwalità tal-inbejjed tar-reġjuni speċifiċi.
(41)
Fl-aħħar nett, huma jħossu li għandhom jenfasizzaw li peress li l-kost ta' din l-attività huwa negliġibbli - EUR 367,12 biss - l-impatt tiegħu fuq il-kompetizzjoni fis-suq intern huwa ineżistenti, jew tal-inqas de minimis.
2. Għajnuniet għall-promozzjoni u r-reklamar tal-inbid Portugiż fis-swieq tal-Istati Membri l-oħrajn u ta' pajjiżi terzi
(42)
F’dak li jirrigwarda d-dubji mqajma mill-Kummissjoni rigward l-appoġġ mogħti lir-reklamar tal-inbid Portuġiż fis-suq tal-Istati Membri l-oħrajn u ta' pajjiżi terzi, l-awtoritajiet Portugiżi pprovdew l-informazzjoni li ġejja.
(43)
L-attivitajiet ta' promozzjoni u ta' reklamar ta' Viniportugal fil-Portugall, u fit-territorju ta' Stati Membri oħrajn u ta' pajjiżi terzi, huma ta' natura ġenerali, u ma jirrigwardawx fergħat speċifiċi u lanqas ma huma maħsuba sabiex jippromwovu xi kumpaniji jew produtturi individwali partikolari.
(44)
Dawn il-kampanji ma għandhomx l-għan li jmaqdru l-prodotti tal-inbid ta' Stati Membri oħrajn u mhumiex mistennija jikkonvinċu lill-konsumaturi sabiex ma jixtrux prodotti tal-inbid li jkunu ġejjin minn Stati Membri oħrajn, u huma konformi mal-liġi Komunitarja applikabbli (jiġifieri, il-liġi li tirrigwarda t-tikkettar, il-preżentazzjoni u r-reklamar ta' oġġetti tal-ikel). Konsegwentement, l-attivitajiet ta' reklamar ta' Viniportugal fi Stati Membri oħrajn tal-Unjoni Ewropea u f’pajjiżi terzi jirrispettaw il-kriterji negattivi stabbiliti fil-paragrafi 18 sa 30 tal-Linji Gwida Komunitarji applikabbli għall-għajnuna mill-Istat għar-reklamar tal-prodotti elenkati fl-Anness I tat-Trattat tal-KE u ta' ċerti prodotti mhux koperti bl-Anness I (11) (minn hawn ‘il quddiem, “Linji Gwida dwar l-għajnuna mill-Istat għar-reklamar”), li kienu fis-seħħ waqt l-applikazzjoni tal-għajnuna inkwistjoni.
(45)
Barra minn hekk, dawn l-attivitajiet jissodisfaw il-kriterji pożittivi esposti fil-paragrafi 31 u dawk sussegwenti tal-Linji Gwida dwar l-għajnuna mill-Istat għar-reklamar. Fil-fatt, dawn l-attivitajiet huma mmirati sabiex jiffamiljarizzaw lill-konsumaturi ta' Stati Membri oħrajn mal-inbejjed Portugiżi, biex b’hekk jiffaċilitaw l-iżvilupp tal-attivitajiet tal-industrija Portugiża tal-inbid, fis-sens tal-Artikolu 107(3)(c) tat-TFUE.
(46)
Il-kampanji ta' Viniportugal barra l-Portugall għandhom l-għan li jippubbliċizzaw il-karatteristiċi bażiċi tal-inbid Portugiż, billi jistiednu lill-konsumaturi fi Stati Membri oħrajn u f’pajjiżi terzi sabiex iduqu dawn il-prodotti li mhumiex familjari magħhom. Il-kampanji ma fihom l-ebda dikjarazzjoni soġġettiva dwar il-kwalità tal-prodotti bbażati biss fuq l-oriġini tagħhom, ħaġa li hija konformi mal-Linji Gwida għall-għajnuna mill-Istat għar-reklamar.
(47)
Konsegwentement, l-awtoritajiet Portugiżi jiddikjaraw li l-attivitajiet ta' reklamar ta' Viniportugal fi Stati Membri oħrajn tal-Unjoni Ewropea, kif ukoll dawk żviluppati f’pajjiżi terzi, għandhom jitqiesu kompatibbli mas-suq intern, fid-dawl tal-Artikolu 107(3)(c) tat-TFUE u l-Linji Gwida għall-għajnuna mill-Istat għar-reklamar.
(48)
Bħala appoġġ għall-kummenti tagħhom, l-awtoritajiet Portugiżi pprovdew eżempji u kampjuni tal-kampanji ta' reklamar fl-istampa speċjalizzata barranija.
3. Finanzjament tal-kampanji ta' promozzjoni u ta' reklamar tal-inbid Portugiż fl-Istati Membri l-oħrajn u fil-pajjiżi terzi
(49)
Rigward id-dubji mqajma mill-Kummissjoni vis-à-vis il-finanzjament tal-kampanji ta' promozzjoni u ta' reklamar tal-inbid fl-Istati Membri l-oħrajn u l-pajjiżi terzi, l-awtoritajiet Portugiżi jisħqu li fil-perjodu inkluż bejn l-1997 u l-2005 d-dħul li kien ġej mill-ġbir tat-taxxa fuq il-prodotti li jkunu ġejjin minn Stati Membri oħrajn kien jirrappreżenta biss 15 % tad-dħul totali minn din l-istess taxxa.
Dħul annwali mill-ġbir tat-taxxa għall-promozzjoni tal-inbid (Medja annwali tas-snin 1998-2005) (12)
Oriġini
Ammont
(EUR)
%
Inbejjed u prodotti tal-inbid nazzjonali
7 327 957
85 %
Inbejjed u prodotti tal-inbid mill-Istati Membri l-oħrajn u mill-Pajjiżi terzi
1 293 169
15 %
Total tad-dħul medju annwali (1998-2005)
8 621 126
100 %
(50)
F’dan il-kuntest, l-awtoritajiet Portugiżi jikkunsidraw li l-prodotti importati jikkontribwixxu biss għall-ħlas ta' porzjon tal-promozzjoni ġenerika tal-inbid u tal-prodotti tal-inbid li ssir fil-Portugall, li hija ta' benefiċċju kemm għall-prodotti nazzjonali kif ukoll għal dawk li jkunu ġejjin minn Stati Membri oħrajn. Dejjem skont l-awtoritajiet Portugiżi, il-finanzjament li jifdal tal-promozzjonijiet ġeneriċi jitħallas mill-porzjon tat-taxxa pagabbli fuq il-prodotti nazzjonali, li jibbenefikaw bl-istess mod mill-vantaġġi li jirriżultaw minnhom. Min-naħa l-oħra, l-awtoritajiet Portugiżi spjegaw li l-ispejjeż medji tal-promozzjoni ġenerika tal-inbid u tal-prodotti tal-inbid huma ferm akbar mill-porzjon tal-ammont mogħti lil Viniportugal u li ġej mit-taxxa għall-promozzjoni imposta fuq il-prodotti tal-Istati Membri l-oħrajn. Skont l-awtoritajiet Portugiżi, l-appoġġ mogħti kull sena lil Viniportugal, fil-perjodu inkwistjoni, kien jirrappreżenta bejn 25 % u 45 % tar-rikavat tat-taxxa għall-promozzjoni tal-inbid (ara l-premessa 15 hawn fuq). Minn dan l-ammont, 15 % biss jirriżulta mill-ġbir tat-taxxa fuq il-prodotti importati mill-Istati Membri l-oħrajn. Fil-każ tal-85 % li jibqa’, dan kien ġej mid-dħul oriġinali tat-taxxa fuq il-prodotti nazzjonali (13). Konsegwentement, l-attività ta' Viniportugal hija ffinanzjata primarjament mid-dħul mit-taxxa miġbura fuq il-prodotti nazzjonali.
(51)
L-awtoritajiet Portugiżi jżidu jgħidu li matul dan l-istess perjodu, in-nefqa ta' Viniportugal fuq l-azzjonijiet ta' promozzjoni ġenerika tal-inbid fil-Portugall kienet tirrappreżenta medja ta' 32 % tat-total tan-nefqa ta' din l-assoċjazzjoni.
Nefqa ta' Viniportugal (medja annwali tas-snin 1998-2005) (14)
Azzjonijiet
Ammont
(EUR)
%
Azzjonijiet ta' promozzjoni u ta' reklamar fi Stati Membri oħrajn u f’Pajjiżi terzi
1 119 293
68 %
Azzjonijiet ta' promozzjoni ġenerika fil-Portugall
525 698
32 %
Total tan-nefqa medja fis-sena (1998-2005)
1 644 991
100 %
(52)
Minħabba li l-kontribuzzjoni tal-prodotti tal-Istati Membri l-oħrajn għall-attivitajiet ta' Viniportugal tirrappreżenta 15 % biss tad-dħul totali ta' din l-assoċjazzjoni li ġej mit-taxxa għall-promozzjoni, l-awtoritajiet Portugiżi jikkonkludu li l-kontribuzzjoni ta' dawn il-prodotti kienet għalhekk limitata għall-finanzjament ta' parti biss mill-kostijiet tal-azzjonijiet ta' promozzjoni ġenerika li Viniportugal żviluppat fil-Portugall.
(53)
Dawn l-azzjonijiet, li skont l-awtoritajiet Portugiżi jiffavorixxu kemm lill-prodotti nazzjonali kif ukoll dawk importati mill-Istati Membri l-oħrajn, ġew iffinanzjati minn naħa mill-kontribut tal-prodotti tal-Istati Membri l-oħrajn u min-naħa l-oħra mill-kontribut tal-prodotti nazzjonali.
(54)
Il-parti li jifdal tal-kontribuzzjoni miġbura fuq il-prodotti nazzjonali -għall-attività ta' Viniportugal- kienet maħsuba sabiex tiffinanzja l-azzjonijiet kollha ta' promozzjoni u ta' reklamar tal-inbejjed Portugiżi fi Stati Membri oħrajn u f’pajjiżi terzi, biex b’hekk tkun l-uniku sors ta' finanzjament ta' dawn l-attivitajiet.
(55)
Biex jikkonkludu, l-awtoritajiet Portugiżi jiddikjaraw li m’hemm l-ebda trattament diskriminatorju bejn l-inbejjed u l-prodotti tal-inbid nazzjonali u dawk li jkunu ġejjin minn Stati Membri oħrajn u dan għaliex (i) it-tnejn jikkontribwixxu għall-finanzjament tal-attivitajiet ta' promozzjoni ġenerika tal-inbid u tal-prodotti tal-inbid fil-Portugall u dawn l-attivitajiet jiffavorixxu kemm lill-prodotti nazzjonali kif ukoll lil dawk importati mill-Istati Membri l-oħrajn; (ii) il-kampanji ta' promozzjoni u ta' reklamar żviluppati minn Viniportugal fl-Istati Membri l-oħrajn u fil-pajjiżi terzi, u li huma ta' benefiċċju esklussiv għall-inbid Portugiż, huma esklussivament iffinanzjati mill-parti tad-dħul tat-taxxa miġbura minn fuq l-inbejjed u l-prodotti tal-inbid nazzjonali.
(56)
Skont l-awtoritajiet Portugiżi l-mekkaniżmu ta' finanzjament tal-għajnuniet inkwistjoni għandu għalhekk jitqies kompatibbli mal-Artikoli 107 u 110 tat-TFUE.
IV. EVALWAZZJONI
1. Eżistenza ta' għajnuna fis-sens tal-Artikolu 107(1) tat-TFUE
(57)
L-Artikoli 107 sa 109 tat-TFUE huma applikabbli għall-produzzjoni u l-kummerċ tal-prodotti tas-settur tal-inbid permezz tal-Artikolu 71 tar-Regolament tal-Kunsill (KE) Nru 1493/99 (15) dwar l-organizzazzjoni komuni tas-swieq għal dawn il-prodotti.
(58)
Skont l-Artikolu 107(1) tat-TFUE, ħlief għad-derogi previsti fit-Trattat, kull għajnuna, fi kwalunkwe forma, mogħtija minn Stat Membru jew permezz ta' riżorsi tal-Istat, li twassal għal tgħawwiġ jew theddida ta' tgħawwiġ tal-kompetizzjoni billi tiffavorixxi ċerti intrapriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern.
(59)
Biex miżura taqa’ fl-ambitu ta' applikazzjoni tal-Artikolu 107(1) tat-TFUE, l-erba’ kundizzjonijiet li ġejjin għandhom jiġu ssodisfati kollha flimkien: 1. il-miżura trid tkun iffinanzjata mill-Istat jew permezz ta' riżorsi tal-Istat, 2. trid tirrigwarda b’mod selettiv ċerti intrapriżi jew setturi ta' produzzjoni, 3. trid toħloq vantaġġ ekonomiku għall-intrapriżi li jibbenefikaw minnha, 4. trid tolqot il-kummerċ bejn il-komunitajiet u twassal għal tgħawwiġ jew theddida ta' tgħawwiġ tal-kompetizzjoni.
(60)
Fid-Deċiżjoni tagħha ta' ftuħ tal-proċedura formali ta' eżami, il-Kummissjoni kienet qajmet dubji rigward il-kwistjonijiet li ġejjin: l-ewwel, rigward il-kompatibbiltà mal-Artikolu 107 tat-TFUE tal-miżuri ta' promozzjoni fis-swieq tal-Istati Membri l-oħrajn u ta' pajjiżi terzi; it-tieni, rigward il-kompatibbiltà mal-Artikolu 107 tat-TFUE tal-miżuri ta' taħriġ organizzati mill-IVV, u t-tielet, rigward il-kompatibbiltà mal-Artikolu 110 tat-TFUE tal-finanzjament permezz ta' taxxa parafiskali tal-miżuri ta' promozzjoni fis-swieq tal-Istati Membri l-oħrajn u ta' pajjiżi terzi. Konsegwentement, il-Kummissjoni sejra tillimita l-eżami tagħha għal dawn il-kwistjonijiet.
1.1. Riżorsi tal-Istat
(61)
L-għajnuniet soġġetti għal din il-proċedura ta' eżami ġew iffinanzjati permezz tat-taxxa parafiskali għall-promozzjoni tal-inbid.
(62)
F’dak li jirrigwarda l-kwistjoni ta' jekk ir-rikavat tat-taxxi parafiskali jistax jitqies bħala riżorsi tal-Istat, jeħtieġ li jiġi nnutat li ma għandha ssir l-ebda distinzjoni għar-riżorsi tal-Istat bejn il-każijiet fejn l-għajnuna tingħata direttament mill-Istat u dawk fejn l-għajnuna tingħata permezz ta' istituzzjonijiet pubbliċi jew privati maħtura jew maħluqa mill-Istat. (16)
(63)
Fil-15 ta' Lulju 2004, il-Qorti tal-Ġustizzja tal-Komunitajiet Ewropej, fis-sentenza tagħha għall-każ Pearle (17), iddeċidiet li l-kontribuzzjonijiet obbligatorji miġbura minn korp intermedjarju għall-intrapriżi kollha ta' settur professjonali ma għandhomx jitqiesu bħala riżorsi tal-Istat jekk jiġu ssodisfati l-erba’ kundizzjonijiet li ġejjin f’daqqa:
(a)
Il-miżura kkonċernata hija ddeterminata mill-organizzazzjoni professjonali li tirrappreżenta lill-intrapriżi u lill-ħaddiema ta' settur professjonali u ma sservix bħala strument għat-twettiq ta' xi politika definita mill-Istat;
(b)
l-għanijiet iddeterminati huma ffinanzjati kompletament minn kontribuzzjonijiet mingħand l-intrapriżi tas-settur;
(ċ)
il-metodu ta' finanzjament u l-perċentwal/l-ammont ta' kontribuzzjonijiet huma stabbiliti fi ħdan l-organizzazzjoni professjonali tas-settur mir-rappreżentanti ta' dawk li jħaddmu u tal-impjegati, mingħajr l-intervent tal-Istat;
(d)
il-kontribuzzjonijiet jintużaw b’mod obbligatorju għall-finanzjament tal-miżura, mingħajr l-intervent possibbli tal-Istat.
(64)
Il-miżura nnotifikata ma tidhirx li tissodisfa dawn il-kundizzjonijiet kollha. It-taxxa għall-promozzjoni tal-inbid hija stabbilita mill-awtorità Portugiża permezz ta' Digriet-Liġi (ara l-premessa 11) bħala strument għat-twettiq ta' politika ddefinita mill-Gvern Portugiż, jiġifieri, il-promozzjoni tal-inbid. L-awtorità Portugiża, bħala leġiżlatur, għandha l-possibbiltà li tintervjeni fid-determinazzjoni tat-termini finanzjarji tal-miżura u tal-użu tal-kontribuzzjonijiet. F’dan il-każ, l-intervent tal-Istat Portugiż f’dan is-sens jirriżulta ċar mid-dispożizzjonijiet tad-Digriet-Liġi Nru 137/95 tal-14 ta' Ġunju u Nru 119/97 tal-15 ta' Mejju.
(65)
Minħabba li l-kundizzjonijiet (a), (c) u (d) tas-sentenza Pearle ma ġewx issodisfati, id-dħul mit-taxxa għall-promozzjoni huwa għalhekk meqjus bħala “riżorsi tal-Istat”.
1.2. Eżistenza ta' vantaġġ selettiv
(66)
Għaldaqstant hemm lok li wieħed jivverifika jekk il-mekkaniżmu li qiegħed jiġi analizzat “iwassalx għal tgħawwiġ jew theddida ta' tgħawwiġ tal-kompetizzjoni billi jiffavorixxi ċerti intrapriżi jew ċerti produtturi”. L-eżistenza ta' għajnuna għandha tkun stabbilita fil-livell tal-benefiċjarji potenzjali tal-promozzjoni tal-inbid u tal-finanzjament tagħha.
(67)
Għalhekk, biex ikun għajnuna fis-sens tal-Artikolu 107, il-kumpens mogħti permezz ta' riżorsi tal-Istat għandu jipprovdi vantaġġ ekonomiku li ma jinkisibx taħt kundizzjonijiet normali tas-suq, u dan il-vantaġġ għandu jkun selettiv. Il-kriterju ta' selettività jiġi ssodisfat meta dan il-vantaġġ ikun riservat għal xi intrapriżi, jew għal xi settur ta' attività. Għaldaqstant din il-kundizzjoni hija ssodisfata f’dan il-każ billi s-settur tal-inbid u l-prodotti tal-inbid huwa identifikat b’mod ċar.
(68)
Meta fetħtet il-proċedura ta' eżami, il-Kummissjoni identifikat bħala benefiċjarji lil dawk l-operaturi ekonomiċi li jibbenefikaw mis-servizzi pprovduti mill-IVV u Viniportugal. Indipendentament mill-kwistjoni ta' jekk il-finanzjament tal-attivitajiet tal-IVV jirrappreżentax għajnuna statali favur dan il-korp, hemm ukoll il-kwistjoni tal-possibbiltà li wieħed jikkwalifika bħala għajnuna statali, fis-sens tal-Artikolu 107(1) tat-TFUE, il-benefiċċji jew is-servizzi pprovduti minn dan il-korp lis-settur tal-inbid. M’hemmx dubju li l-operaturi tas-settur inkwistjoni (produtturi, proċessuri, bejjiegħa bl-ingrossa, bejjiegħa bl-imnut, eċċ.) huma intrapriżi involuti f’attività ekonomika.
(69)
Skont il-ġurisprudenza tal-Qorti, huma partikolarment ikkunsidrati bħala għajnuna l-interventi li, taħt forom differenti, itaffu l-ispejjeż li normalment ikunu inklużi fil-baġit ta' intrapriża u li, b’hekk, mingħajr ma jkunu sussidji fis-sens strett tal-kelma, ikunu tal-istess natura u jkollhom l-istess effetti (18).
(70)
Għalhekk, jeħtieġ, it-tieni nett, li tingħata tweġiba għall-kwistjoni jekk u, jekk ikun il-każ, safejn l-attivitajiet iffinanzjati minn dawn ir-“riżorsi tal-Istat”, jiġifieri s-servizzi offruti lis-settur mill-IVV u l-kampanji ta' promozzjoni organizzati minn Viniportugal, humiex vantaġġ ekonomiku għall-operaturi tas-settur.
(71)
F’dak li jirrigwarda l-benefiċċji tal-IVV, jeħtieġ li jkun magħruf, minn naħa, jekk u, jekk ikun il-każ, sa liema punt, fin-nuqqas ta' benefiċċji pprovduti mill-IVV, l-operaturi ekonomiċi tas-settur tal-inbid fil-Portugall, kien ikollhom ibatu l-ispejjeż ta' dawn il-benefiċċji, u jekk dawn humiex spejjeż li normalment ikunu inklużi fil-baġit tal-intrapriżi. Għal dan il-għan, jeħtieġ li ssir distinzjoni bejn tliet gruppi differenti ta' benefiċċji:
1.2.1. Servizzi tal-IVV bħala koordinatur ġenerali tas-settur
(72)
Il-Kummissjoni tikkunsidra li s-servizzi u l-attivitajiet tal-IVV bħala koordinatur ġenerali tas-settur tal-inbid, u b’mod partikolari dawk ta' sorveljanza, kontroll, ċertifikazzjoni, verifika, ġestjoni tal-mekkaniżmi tas-suq huma konsegwenza tal-applikazzjoni tar-rekwiżiti stabbiliti mil-liġi Komunitarja u nazzjonali u, bħala tali, mhumiex attivitajiet li normalment ikunu inklużi fil-baġit ta' intrapriża, iżda huma attivitajiet li jirriżultaw mill-funzjonijiet essenzjali tal-Istat.
1.2.2. Servizzi ta' taħriġ
(73)
Madankollu, f’dak li jirrigwarda l-finanzjament tal-organizzazzjoni ta' taħriġ li minnhom setgħu jibbenefikaw operaturi ekonomiċi tas-settur, jidher ċar li dan huwa vantaġġ favur dawn tal-aħħar minħabba li t-taħriġ huwa attività li normalment tkun inkluża fil-baġit tal-intrapriżi.
(74)
Skont l-informazzjoni mogħtija mill-awtoritajiet Portugiżi meta nfetħet il-proċedura, għajr għal taħriġ ta' interess ġenerali “Sistema de Informação e Gestão Vitivinícola - 2000”, li l-kost tiegħu kien ta' EUR 367,12, it-taħriġ l-ieħor kollu organizzat mill-IVV kien ikkofinanzjat mill-Fond Soċjali Ewropew u għalhekk mhux iffinanzjat mid-dħul tat-taxxa parafiskali. Għal din ir-raġuni, dan it-taħriġ mhuwiex soġġett għal din il-proċedura ta' investigazzjoni.
(75)
F’dak li jirrigwarda l-uniku taħriġ iffinanzjat mid-dħul tat-taxxa għall-promozzjoni tal-inbid, jiġifieri, it-taħriġ ta' interess ġenerali “Sistema de Informação e Gestão Vitivinícola - 2000”, il-Kummissjoni tqis li informazzjoni ġdida bidlet il-kwalifika tiegħu bħala għajnuna mill-Istat. Skont l-informazzjoni ġdida pprovduta, dan it-taħriġ kien esklussivament maħsub għall-impjegati tad-Dipartimenti Reġjonali tal-Ministeru għall-Agrikultura u għall-impjegati tal-Kumitati Reġjonali tal-Inbid, li huma l-awtoritajiet pubbliċi kompetenti għall-kontroll u l-verifika tal-awtentiċità u l-kwalità tal-inbejjed fir-reġjuni kkonċernati. Minn din l-informazzjoni jirriżulta li din mhijiex miżura ta' għajnuna mmirata għall-benefiċjarji tas-servizzi pprovduti mill-IVV, iżda miżura ta' taħriġ intern lill-amministrazzjoni pubblika.
(76)
Konsegwentement din il-miżura ta' taħriġ mhijiex għajnuna mill-Istat fit-termini tal-Artikolu 107(1) tat-TFUE.
1.2.3. Servizzi ta' implimentazzjoni ta' kampanji ta' promozzjoni
(77)
F’dak li jirrigwarda l-implimentazzjoni tal-kampanji ta' promozzjoni tal-inbid u tal-prodotti tal-inbid permezz ta' Viniportugal, jeżisti fil-fatt vantaġġ ekonomiku favur l-operaturi ekonomiċi tas-settur u speċjalment is-settur tal-inbid fil-Portugall. L-organizzazzjoni tal-promozzjoni ta' dawn il-prodotti hija kost li normalment tkun inkluża fil-baġit tal-kumpanija.
(78)
Għalhekk, il-Kummissjoni tikkonkludi li l-benefiċċju ta' servizzi li jikkonsistu fl-implimentazzjoni ta' kampanji ta' promozzjoni huwa vantaġġ selettiv permezz tar-riżorsi tal-Istat fir-rigward tal-operaturi ekonomiċi tas-settur tal-inbid fil-Portugall.
1.3. Effett fuq il-kummerċ u tgħawwiġ tal-kompetizzjoni
(79)
Biex ikun stabbilit jekk l-għajnuna inkwistjoni taqax taħt l-ambitu tal-Artikolu 107(1) tat-TFUE, jeħtieġ li fl-aħħar ikun iddeterminat jekk din tistax taffettwa l-kummerċ bejn l-Istati Membri u jekk tfixkilx jew thedded li tfixkel il-kompetizzjoni billi tiffavorixxi ċerti intrapriżi jew ċerti produtturi.
(80)
Il-Qorti sabet li meta vantaġġ mogħti minn Stat Membru jsaħħaħ il-pożizzjoni ta' kategorija ta' intrapriżi meta mqabbla ma' intrapriżi kompetituri oħrajn fil-kummerċ intra-Komunitarju, dawn tal-aħħar għandhom jitqiesu li huma affettwati minn dan il-benefiċċju (19).
(81)
Jidher li l-miżuri eżaminati jistgħu jaffettwaw il-kummerċ bejn l-Istati Membri minħabba li jiffavorixxu l-produzzjoni nazzjonali għad-dannu tal-produzzjoni tal-Istati Membri l-oħrajn. Fil-fatt, is-settur tal-inbid huwa ferm miftuħ għall-kompetizzjoni fil-Komunità u, għalhekk, huwa sensittiv ħafna għal kwalunkwe miżura favur il-produzzjoni fi kwalunkwe Stat Membru.
(82)
Il-fatt li hemm kummerċ bejn l-Istati Membri fis-settur tal-inbid u l-prodotti tal-inbid jidher ippruvat mill-eżistenza ta' organizzazzjoni komuni tas-swieq fis-settur.
(83)
It-tabella li ġejja turi, pereżempju, il-livell ta' kummerċ intra-Komunitarju ta' dawn il-prodotti bejn is-snin 1999 u 2004 (20).
1 000 Hl
Sena
Importazzjonijiet UE
Esportazzjonijiet UE
1999 (UE15)
35 595
40 921
2000 (UE15)
-
-
2001 (UE15)
32 699
35 558,4
2002 (UE15)
31 810,3
35 002,9
2003 (UE15)
33 024,7
35 343
2004 (UE25)
35 513,3
38 696,4
(84)
Għalhekk, f’dak li jirrigwarda l-finanzjament tal-kampanji ta' promozzjoni u ta' reklamar tal-inbid u tal-prodotti tal-inbid b’parti mid-dħul tat-taxxa għall-promozzjoni tal-inbid, il-Kummissjoni tikkonferma l-pożizzjoni tagħha rigward l-eżistenza ta' għajnuna mill-Istat favur l-operaturi ekonomiċi tas-settur tal-inbid u l-prodotti tal-inbid fis-sens tal-Artikolu 107(1) tat-TFUE.
1.4. Konklużjonijiet rigward in-natura tal-“għajnuna” fis-sens tal-Artikolu 107(1) tat-TFUE
(85)
Il-Kummissjoni tikkunsidra, fid-dawl ta' dak li ntqal, li l-miżuri favur l-operaturi ekonomiċi tas-settur tal-inbid u tal-prodotti tal-inbid, jagħtuhom vantaġġ, iffinanzjat permezz ta' riżorsi statali, li operaturi oħrajn ma jistgħux jibbenefikaw minnu. Dan il-vantaġġ ifixkel jew jhedded li jfixkel il-kompetizzjoni billi jiffavorixxi ċerti intrapriżi u ċerti produtturi, minħabba li jista’ jaffettwa l-kummerċ bejn l-Istati Membri. Konsegwentement, il-Kummissjoni tikkonkludi li dawn il-miżuri jaqgħu taħt l-Artikolu 107(1) tat-TFUE.
2. Legalità tal-għajnuna għall-promozzjoni u għar-reklamar
(86)
L-awtoritajiet Portugiżi ma nnotifikawx lill-Kummissjoni, fis-sens tal-Artikolu 108(3) tat-TFUE, dwar is-sistema li permezz tagħha ġiet introdotta din it-taxxa parafiskali u lanqas il-finanzjament tal-azzjonijiet favur is-settur tal-inbid.
3. Eżami tal-kompatibbiltà tal-għajnuna għall-promozzjoni u għar-reklamar
(87)
Il-prinċipju ta' nuqqas ta' kompatibbiltà msemmija fl-Artikolu 107(1) tat-TFUE, għandu iżda xi eċċezzjonijiet.
(88)
B’mod partikolari, l-Artikolu 107(3)(c) tat-TFUE jipprovdi li tista’ titqies bħala kompatibbli mas-suq intern l-għajnuna maħsuba sabiex tiffaċilita l-iżvilupp ta' ċerti attivitajiet jew ta' ċerti reġjuni ekonomiċi, meta din ma tibdilx il-kundizzjonijiet tal-kummerċ b’mod li jmur kontra l-interess komuni.
(89)
Skont il-Komunikazzjoni tal-Kummissjoni dwar id-determinazzjoni tar-regoli applikabbli għall-għajnuniet illegali mill-Istat, kwalunkwe għajnuna illegali fis-sens tal-Artikolu 1(f) tar-Regolament (KE) Nru 659/1999 għandha tkun evalwata skont ir-regoli u l-linji gwida fis-seħħ fiż-żmien meta ngħatat l-għajnuna.
(90)
Għalhekk il-kompatibbiltà tal-għajnuniet mogħtija qabel l-1 ta' Jannar 2002 għandha tkun ivverifikata fid-dawl tal-Qafas tal-għajnuniet nazzjonali għar-reklamar tal-prodotti agrikoli u ta' ċerti prodotti li mhumiex koperti bl-Anness II tat-Trattat tal- KEE (21) u, għall-għajnuniet mogħtija wara din id-data, fid-dawl tal-Linji gwida applikabbli għall-għajnuna mill-Istat għar-reklamar, diġà msemmija, mingħajr preġudizzju għar-regoli ta' applikazzjoni temporanji speċifiċi stipulati fil-Linji gwida msemmija.
(91)
Madankollu, il-qafas tal-1987 u dawn il-Linji gwida jaqsmu essenzjalment l-istess prinċipji. Huma jipprovdu kriterji negattivi u pożittivi li għandhom jiġu rispettati mill-iskemi kollha ta' għajnuna nazzjonali. Għalhekk, dawn ma għandhomx ikunu azzjonijiet ta' reklamar li jmorru kontra l-Artikolu 28 tat-Trattat (li sar l-Artikolu 34 tat-TFUE) jew il-liġi Komunitarja u ma għandhomx ikunu bbażati skont intrapriżi speċifiċi.
3.1. Kampanji ta' promozzjoni ġenerika fil-Portugall
(92)
Skont l-informazzjoni mibgħuta mill-awtoritajiet Portugiżi, jista’ jiġi konkluż li dawn il-miżuri għandhom għanijiet konsistenti ma' bosta mill-kriterji pożittivi inklużi fid-dispożizzjonijiet msemmija hawn fuq, minħabba li dawn jaqgħu taħt l-għan ta' żvilupp tal-intrapriżi żgħar u ta' daqs medju, ta' ċerti reġjuni saħansitra l-għan ta' żvilupp ta' prodotti ta' kwalità għolja u ta' dieta tajba.
(93)
L-awtoritajiet Portugiżi spjegaw ukoll li l-messaġġi mibgħuta mill-azzjonijiet ta' promozzjoni u ta' reklamar għandhom natura ġenerali, jikkonsistu primarjament minn wirjiet, parteċipazzjonijiet f’fieri, pubblikazzjoni ta' katalgi u mezzi oħrajn, ma għandhomx l-għan li jikkonvinċu lill-konsumaturi sabiex ma jixtrux prodotti ta' Stati Membri oħrajn jew li jmaqdru dawn il-prodotti u ma jiffavorixxux xi marka partikolari jew ta' xi produttur individwali.
(94)
Fid-deċiżjoni ta' ftuħ tal-proċedura formali ta' eżami (il-punt 108), il-Kummissjoni kkunsidrat li l-għajnuniet pubbliċi mħallsa għall-finanzjament tal-azzjonijiet ta' promozzjoni f’dan il-każ sal-1 ta' Jannar 2002, irrispettaw il-kriterji stabbiliti fid-dispożizzjonijiet Komunitarji applikabbli f’din il-kwistjoni.
(95)
Mill-1 ta' Jannar 2002, il-punt 8 tal-Linji gwida Komunitarji applikabbli għall-għajnuniet mill-Istat għar-reklamar tal-prodotti koperti mill-Anness I tat-Trattat tal-KE u ta' ċerti prodotti li mhumiex koperti bl-Anness I jistabbilixxi li l-azzjonijiet ta' promozzjoni, bħall-popolarizzazzjoni ta' għarfien xjentifiku, l-organizzazzjoni ta' fieri u ta' wirjiet, il-parteċipazzjoni fihom u l-azzjonijiet ta' relazzjonijiet pubbliċi simili, inklużi l-istħarriġ u l-istudju tas-suq, mhumiex ikkunsidrati bħala reklami. L-għajnuniet mill-Istat li jirrigwardaw din il-promozzjoni fis-sens wiesa’ huma s-suġġett tal-punti 13 u 14 tal-Linji gwida Komunitarji dwar l-għajnuniet mill-Istat fis-settur agrikolu.
(96)
Il-punt 13.2 tal-Linji gwida dwar l-agrikoltura li jirrigwardaw l-għajnuniet mill-Istat fis-settur agrikolu jipprovdi li jistgħu jingħataw għajnuniet għall-użu ta' esperti jew ta' servizzi tal-istess tip, inklużi studji tekniċi, ta' fattibilità u ta' disinn kif ukoll studji tas-suq, meta l-attivitajiet inkwistjoni jkunu maħsuba għall-iżvilupp ta' prodotti agrikoli ta' kwalità. Barra minn hekk, il-punt 14 jippermetti l-għoti ta' għajnuniet maħsuba għall-għajnuna teknika fis-settur agrikolu. B’mod partikolari, huma awtorizzati għajnuniet maħsuba għall-popolarizzazzjoni ta' teknoloġiji ġodda.
(97)
L-għajnuniet deskritti hawn fuq jistgħu jaqgħu taħt kwalunkwe minn dawn il-kategoriji, minħabba li dawn huma maħsuba, finalment, sabiex jipprovdu appoġġ tekniku għall-produzzjoni inkwistjoni permezz tal-appoġġ għall-bejgħ ta' prodotti agrikoli ta' kwalità u l-popolarizzazzjoni ġenerika tal-karatteristiċi tagħhom.
(98)
Għalhekk għajnuniet li jkopru 100 % tal-kostijiet huma permessi. Iżda, biex ikun evitat li jingħataw ammonti kbar lill-kumpaniji kbar, l-ammont totali ta' għajnuna li jista’ jingħata skont dawn iż-żewġ punti ma jistax jaqbeż EUR 100 000 għal kull benefiċjarju għal perjodu ta' tliet snin jew, jekk ikunu għajnuniet mogħtija lil intrapriżi li jaqgħu taħt il-kategorija ta' SMEs kif inhuma ddefiniti mill-Kummissjoni, sa 50 % tal-ispejjeż eliġibbli, fejn japplika l-ammont li minnhom li jkun l-akbar. Għall-finijiet tal-kalkolu tal-ammont tal-għajnuna, id-destinatarju tas-servizzi huwa kkunsidrat bħala l-benefiċjarju.
(99)
L-awtoritajiet Portugiżi spjegaw li, minħabba li dawn huma azzjonijiet ġeneriċi ġenerali li l-benefiċċju reali tagħhom huwa kompletament mifrux fost l-atturi kollha tal-industrija tal-inbid, il-livell tal-għajnuna għal kull benefiċjarju sejjer jibqa’ għalhekk taħt il-limitu massimu ta' EUR 100 000 fi tliet snin.
(100)
Fid-Deċiżjoni tagħha ta' ftuħ tal-proċedura formali ta' eżami (il-punt 114), il-Kummissjoni kkunsidrat li l-għajnuniet pubbliċi mogħtija għall-finanzjament tal-azzjonijiet ta' promozzjoni f’dan il-każ wara l-1 ta' Jannar 2002, jidhru li rrispettaw il-kriterji stabbiliti fid-dispożizzjonijiet Komunitarji applikabbli f’din il-kwistjoni
(101)
Mill-informazzjoni pprovduta mill-awtoritajiet Portugiżi matul l-investigazzjoni ta' dan il-każ, u fin-nuqqas ta' kummenti kuntrarji minn partijiet terzi wara l-ftuħ tal-proċedura formali ta' eżami, il-Kummissjoni tikkonferma din il-pożizzjoni kif imfissra meta fetħet il-proċedura (22), dwar il-kompatibbiltà mad-dispożizzjonijiet Komunitarji applikabbli tal-kampanji ta' promozzjoni ġenerika tal-inbid żviluppati minn Viniportugal fil-Portugall.
-
F’din il-pożizzjoni l-Kummissjoni tieħu nota b’mod partikolari taċ-ċertezzi pprovduti mill-awtoritajiet Portugiżi vis-à-vis: l-għanijiet tal-miżura: l-iżvilupp tal-intrapriżi żgħar u ta' daqs medju, ta' ċerti reġjuni saħansitra l-iżvilupp ta' prodotti ta' kwalità għolja u ta' dieta tajba (il-punt 32 tal-Linji gwida applikabbli għall-għajnuniet mill-Istat għar-reklamar);
-
in-natura tal-kampanji: il-messaġġi mibgħuta mill-azzjonijiet ta' promozzjoni u ta' reklamar għandhom natura ġenerali, jikkonsistu primarjament f’wirjiet, parteċipazzjonijiet f’fieri, pubblikazzjoni ta' katalgi u mezzi oħrajn, ma għandhomx l-għan li jikkonvinċu lill-konsumaturi sabiex ma jixtrux prodotti ta' Stati Membri oħrajn jew li jmaqdru dawn il-prodotti u ma jiffavorixxux xi marka partikolari jew ta' xi produttur individwali (il-punt 20 tal-Linji gwida applikabbli għall-għajnuniet mill-Istat għar-reklamar;
-
il-limitu massimu tal-appoġġ: il-miżuri huma ffinanzjati għal kollox minn taxxi parafiskali, u l-isforzi finanzjarji tal-professjonisti f’dawn il-kampanji jilħqu essenzjalment il-livell ta' 50 % tal-kostijiet tagħhom. Barra minn hekk, rigward l-azzjonijiet ġeneriċi ġenerali li l-benefiċċju reali tagħhom huwa kompletament mifrux fost l-atturi kollha tal-industrija tal-inbid, il-livell tal-għajnuna għal kull benefiċjarju sejjer jibqa’ għalhekk taħt il-limitu massimu ta' EUR 100 000 fi tliet snin.
3.2. Kampanji ta' promozzjoni u ta' reklamar tal-inbid Portugiż fis-swieq tal-Istati Membri l-oħrajn u ta' pajjiżi terzi
(102)
F’dak li jirrigwarda l-kampanji ta' promozzjoni u ta' reklamar tal-inbid Portugiż fis-swieq tal-Istati Membri l-oħrajn u ta' pajjiżi terzi żviluppati minn Viniportugal, b’mod speċjali wara l-1 ta' Jannar 2002, il-Kummissjoni kienet qajmet dubji dwar il-kompatibbiltà ta' dawn il-kampanji mad-dispożizzjonijiet tal-Linji gwida applikabbli għall-għajnuniet mill-Istat għar-reklamar.
(103)
Skont il-punt 4.1 ta' dawn il-Linji gwida, huwa aċċettabbli li jsiru kampanji ta' reklamar b’mod dirett jew indirett mill-Istat Membru fis-suq tal-Istati Membri l-oħrajn, bl-għan li jiffamiljarizzaw lill-konsumaturi mal-prodotti agrikoli ta' Stati Membri jew reġjuni oħrajn, saħansitra ma' kategorija sħiħa ta' prodotti ta' Stat Membru ieħor. Madankollu, jeħtieġ li dawn il-kampanji jittrasmettu informazzjoni oġġettiva dwar il-karatteristiċi tal-prodotti kkonċernati u ma jkunx fihom allegazzjonijiet suġġettivi dwar il-kwalità tal-prodotti sempliċement minħabba l-oriġini tagħhom.
(104)
Iżda, meta nfetħet il-proċedura, il-Kummissjoni ma kellhiex informazzjoni biżżejjed sabiex tikkonkludi li dawn il-kampanji għalkemm isemmu l-oriġini tal-inbejjed, ma jittrasmettux informazzjoni dwar il-karatteristiċi oġġettivi tal-prodotti kkonċernati u ma fihomx allegazzjonijiet suġġettivi dwar il-kwalità tal-prodotti sempliċement minħabba l-oriġini tagħhom. L-awtoritajiet Portugiżi għalhekk kienu mistiedna jagħtu prova li r-referenza possibbli għall-oriġini tal-prodotti tissodisfa dawn il-kundizzjonijiet.
(105)
Il-Kummissjoni tinnota ċ-ċertezzi pprovdut mill-awtoritajiet Portugiżi vis-à vis (i) in-natura ġenerali tal-kampanji ta' promozzjoni ta' Viniportugal (ara l-premessa 37 ta' hawn fuq); (ii) il-fatt li l-attivitajiet ta' promozzjoni u ta' reklamar ta' Viniportugal fil-Portugall, u fit-territorju ta' Stati Membri oħrajn u pajjiżi terzi, la jirrigwardaw fergħat speċifiċi u lanqas ma huma mmirati lejn il-promozzjoni ta' ċerti intrapriżi jew produtturi individwali (ara l-premessa 37 ta' hawn fuq); (iii) il-kampanji ma għandhomx l-għan li jnaqqsu l-fama tal-prodotti tal-inbid ta' Stati Membri oħrajn u mhumiex mistennija li jikkonvinċu lill-konsumaturi sabiex ma jixtrux prodotti tal-inbid fi Stati Membri oħrajn, u huma konformi mal-liġi Komunitarja applikabbli (jiġifieri, il-liġi li tirrigwarda t-tikkettar, il-preżentazzjoni u r-reklamar tal-oġġetti tal-ikel) (ara l-premessa 38 ta' hawn fuq); (iv) dawn l-attivitajiet għandhom l-għan li jiffamiljarizzaw lill-konsumaturi ta' Stati Membri oħrajn mal-inbejjed Portugiżi, biex b’hekk jiġi ffaċilitat l-iżvilupp tal-attivitajiet tas-settur Portugiż tal-inbid, fis-sens tal-Artikolu 107(3)(c) tat-TFUE (ara l-premessa 39 ta' hawn fuq); u fl-aħħar nett li (v) il-kampanji ta' Viniportugal barra l-Portugall għandhom l-għan li jagħmlu pubbliċi l-karatteristiċi bażiċi tal-inbid Portugiż, billi jistiednu lill-konsumaturi fi Stati Membri oħrajn u f’pajjiżi terzi sabiex iduqu dawn il-prodotti li mhumiex familjari magħhom, u ma fihom l-ebda dikjarazzjoni soġġettiva dwar il-kwalità tal-prodotti bbażati biss fuq l-oriġini tagħhom (ara l-premessa 40 ta' hawn fuq).
(106)
Abbażi tal-informazzjoni addizzjonali pprovduta mill-awtoritajiet Portugiżi u fin-nuqqas ta' kummenti kuntrarji minn partijiet terzi wara l-ftuħ tal-proċedura formali ta' eżami, il-Kummissjoni għalhekk hija f’pożizzjoni li tikkonkludi li d-dubji mfissra fil-ftuħ tal-proċedura dwar in-natura oġġettiva tal-kampanji ta' promozzjoni u ta' reklamar żviluppati fis-swieq tal-Istati Membri u tal-pajjiżi terzi, għebu.
(107)
Fid-dawl tar-raġunament espost, il-Kummissjoni tikkunsidra li l-għajnuna għall-promozzjoni ġenerika tal-inbid fil-Portugall, kif ukoll l-għajnuna għall-promozzjoni u r-reklamar tal-inbid Portugiż fis-swieq ta' Stati Membri oħrajn u ta' pajjiżi terzi, hija kompatibbli mal-kriterji pożittivi u negattivi stabbiliti fil-Linji gwida applikabbli għall-għajnuniet mill-Istat għar-reklamar.
4. Il-finanzjament tal-għajnuniet
(108)
Rigward l-għajnuniet mill-Istat iffinanzjati permezz ta' taxxa parafiskali, l-azzjonijiet iffinanzjati mill-għajnuniet kif ukoll il-finanzjament tal-għajnuniet infushom għandhom ikunu soġġetti għal eżami mill-Kummissjoni. Fil-fatt, in-nuqqas ta' kompatibbiltà eventwali tal-finanzjament ta' għajnuna mill-Istat mas-suq komuni jagħmel l-għajnuniet stess inkompatibbli wkoll, anki fil-każ fejn l-għoti tal-għajnuna jissodisfa r-regoli ta' kompetizzjoni applikabbli.
(109)
Skont ġurisprudenza kostanti, it-taxxi ma jaqgħux fl-ambitu tad-dispożizzjonijiet tat-TFUE dwar l-għajnuniet mill-Istat sakemm dawn ma jkunux il-metodu ta' finanzjament ta' miżura ta' għajnuna, b’mod li jagħmlu parti integrali minn din il-miżura. (23) Biex wieħed ikun jista’ jikkunsidra taxxa jew parti minn taxxa bħala li tagħmel parti integrali minn miżura ta' għajnuna, jeħtieġ bilfors li tkun teżisti rabta vinkolanti ta' allokazzjoni bejn it-taxxa u l-għajnuna bis-saħħa tal-leġiżlazzjoni nazzjonali rilevanti (24), fis-sens li r-rikavat tat-taxxa għandu neċessarjament jiġi allokat għall-finanzjament tal-għajnuna. Jekk tali rabta tkun teżisti, ir-rikavat tat-taxxa jaffettwa direttament l-ammont tal-għajnuna (25) u, bħala konsegwenza, l-evalwazzjoni tal-kompatibbiltà ta' din l-għajnuna mas-suq intern. (26)
(110)
Jeħtieġ għalhekk li jkun eżaminat jekk it-taxxa għall-promozzjoni tal-inbid tissodisfax il-kundizzjonijiet imsemmija hawn fuq.
4.1. It-taxxa għall-promozzjoni tal-inbid bħala parti integrali mill-għajnuniet għall-promozzjoni
(111)
L-ewwel nett, jeħtieġ li jiġi kkunsidrat jekk ir-rikavat tat-taxxa huwiex neċessarjament użat għall-finanzjament tal-għajnuna. F’dan il-kuntest, jeħtieġ li jkun innutat li, kemm id-Decreto-Lei 137/95 kif ukoll id-Decreto-Lei 119/97 li kien jemendah, jiddeterminaw li, “perċentwal tar-rikavat tat-taxxa ta' promozzjoni, li għandu jkun iffissat kull sena mill-Ministru għall-Agrikoltura, għalkemm qatt taħt il-25 %, għandu jkun maħsub għall-azzjonijiet ta' promozzjoni ġenerika tal-inbid u tal-prodotti tal-inbid” (l-Artikolu 11(2) tad-Decreto-Lei 119/97). F’dan is-sens, parti mir-rikavat tat-taxxa hija neċessarjament - taħt il-leġiżlazzjoni nazzjonali rilevanti - allokata għall-finanzjament tal-miżuri ta' promozzjoni li huma s-suġġett tal-għajnuna.
(112)
Barra minn hekk, l-Artikolu 1(1) tad-Decreto-Lei 119/97, li jispjega l-qafas ta' applikazzjoni tat-taxxa, jistabbilixxi li “l-inbejjed u l-prodotti tal-inbid […] huma soġġetti għall-applikazzjoni ta' taxxa, ta' promozzjoni, li tikkostitwixxi kumpens għas-servizzi pprovduti mill-IVV relatati mal-promozzjoni ġenerika u l-koordinazzjoni ġenerali tas-settur”. It-tieni nett, jeħtieġ li jiġi eżaminat jekk ir-rikavat tat-taxxa jaffettwax direttament l-ammont tal-għajnuna. F’dan il-kuntest, wieħed irid jinnota li t-taxxa ta' promozzjoni tikkostitwixxi l-uniku sors ta' finanzjament tal-għajnuniet għall-promozzjoni u għar-reklamar soġġetti għal dan l-eżami, b’mod li tnaqqis fir-rikavat tat-taxxa ikun jeħtieġ tnaqqis fir-riżorsi ta' finanzjament tal-miżuri ta' promozzjoni.
(113)
Għalhekk, il-Kummissjoni tikkunsidra li f’dan il-każ ir-rikavat tat-taxxa huwa neċessarjament allokat għall-finanzjament tal-għajnuna u r-rikavat tat-taxxa jaffettwa direttament l-ammont tal-għajnuna. Finalment jeħtieġ li jkun konkluż, f’konformità mal-ġurisprudenza tal-Qorti, li teżisti rabta vinkolanti ta' allokazzjoni bejn it-taxxa u l-għajnuna bis-saħħa tal-leġiżlazzjoni nazzjonali rilevanti u li t-taxxa għall-promozzjoni tal-inbid hija parti integrali mill-miżura tal-għajnuna soġġetta għall-eżami. B’konsegwenza ta' dan, il-finanzjament tal-azzjonijiet mit-taxxa għandu wkoll ikun eżaminat mill-Kummissjoni.
4.2. Impożizzjoni tat-taxxa fuq il-prodotti esportati
(114)
Kif innotat fil-premessa 9 hawn fuq, it-taxxa hija imposta kemm fuq il-prodotti Portugiżi għall-konsum fil-Portugall kif ukoll għall-prodotti maħsuba għall-esportazzjoni.
(115)
Madankollu, fid-Deċiżjoni ta' ftuħ tal-proċedura formali ta' investigazzjoni (il-punt 143), il-Kummissjoni tgħid li ma jidhirx li hemm diskriminazzjoni bejn il-prodotti nazzjonali maħsuba għas-suq nazzjonali u dawk maħsuba għall-esportazzjoni waqt l-iżvilupp tal-kampanji ta' promozzjoni u ta' reklamar barra t-territorju tal-Portugall.
(116)
Għal dak li jirrigwarda l-kwistjoni dwar kemm il-prodotti maħsuba għall-esportazzjoni jibbenefikaw bl-istess mod mill-miżuri ta' promozzjoni ġenerika fil-Portugall, mill-informazzjoni pprovduta mill-awtoritajiet Portugiżi matul l-investigazzjoni ta' dan il-każ, u fin-nuqqas ta' kummenti kuntrarji minn partijiet terzi wara l-ftuħ tal-proċedura formali ta' investigazzjoni, il-Kummissjoni tista’ tikkonkludi li din il-kategorija ta' prodotti tgawdi sew mill-vantaġġi kollha li jirriżultaw mit-taxxa u, min-naħa l-oħra, igawdu bil-kbir mill-attivitajiet ta' promozzjoni fit-territorju tal-Istati Membri l-oħrajn u l-pajjiżi terzi.
4.3. Impożizzjoni tat-taxxa fuq il-prodotti importati
(117)
Skont il-ġurisprudenza tal-Qorti tal-Ġustizzja (27), il-Kummissjoni tikkunsidra normalment li l-finanzjament ta' għajnuna permezz ta' ħlasijiet obbligatorji jista’ jkollu impatt fuq l-għajnuna billi jkollu effett protettiv lil hinn mill-għajnuna nnifisha. It-taxxa inkwistjoni hija fil-fatt ħlas obbligatorju. Skont din l-istess ġurisprudenza, il-Kummissjoni tikkunsidra li għajnuna lill-produtturi nazzjonali tista’ tkun iffinanzjata minn taxxa parafiskali li normalment tkun imposta wkoll fuq l-importazzjonijiet tal-produtturi tal-istess prodott tal-Istati Membri l-oħrajn sakemm ikun hemm assigurazzjoni li dawn tal-aħħar jistgħu jibbenefikaw bl-istess mod bħall-produtturi nazzjonali mill-vantaġġi kollha.
(118)
Għalhekk, meta fetħet il-proċedura formali ta' eżami l-Kummissjoni nnutat li sakemm il-prodotti minn Stati Membri oħrajn kellhom iħallsu t-taxxa wkoll, l-awtoritajiet Portugiżi kienu għadhom iridu jagħtu prova li mhemm l-ebda diskriminazzjoni bejn il-prodotti nazzjonali u dawk importati u li għalhekk il-prodotti li jkunu ġejjin mill-Istati Membri l-oħrajn, li wkoll ikollhom iħallsu t-taxxa, jibbenefikaw bl-istess mod u bl-istess intensità tal-prodotti nazzjonali mill-vantaġġi kollha li jirriżultaw minnha (28).
(119)
Diġà ġie stabbilit li l-kampanji ta' promozzjoni u ta' reklamar tal-inbid u tal-prodotti tal-inbid żviluppati minn Viniportugal huma ffinanzjati minn parti mid-dħul tat-taxxa għall-promozzjoni tal-inbid.
(120)
Fil-kummenti u fl-informazzjoni addizzjonali tagħhom, l-awtoritajiet Portugiżi jiżguraw li l-kontribuzzjoni tad-dħul li jkun ġej mit-taxxa mħallsa fuq il-prodotti importati intużat biss sabiex tiffinanzja, parti żgħira mill-kostijiet tal-azzjonijiet ta' promozzjoni ġenerika li Viniportugal żviluppat fil-Portugall. Huma jsostnu li l-kampanji ta' promozzjoni u reklamar żviluppati fis-swieq tal-Istati Membri l-oħrajn u tal-pajjiżi terzi, favur l-inbid u l-prodotti tal-inbid Portugiżi, huma esklussivament iffinanzjati mid-dħul tat-taxxa mħallsa fuq il-prodotti nazzjonali.
(121)
L-informazzjoni pprovduta mill-awtoritajiet Portugiżi turi li l-kampanji ta' promozzjoni ġenerika fil-Portugall huma ta' benefiċċju b’mod proporzjonat għall-prodotti importati. Tabilħaqq, kif deskritt fil-premessi 16 u 17 ta' hawn fuq, l-għan ewlieni tal-kampanji ta' reklamar fil-livell nazzjonali huwa li jattiraw lill-konsumaturi adulti żgħażagħ taż-żewġ sessi lejn konsum għaqli tal-inbid, bħala alternattiva għall-birra jew xorb alkoħoliku ieħor. L-awtoritajiet Portugiżi pprovdew ukoll kampjuni ta' reklami tal-kampanji u proġetti ta' xandir iffinanzjati mit-taxxa. Sakemm il-kampanji ta' promozzjoni jimmiraw li jippromwovu l-konsum tal-inbid, inġenerali, il-prodotti importati jibbenefikaw bl-istess mod minn dawn il-miżuri.
(122)
Madankollu, l-informazzjoni pprovduta mhijiex biżżejjed sabiex turi li d-dħul li ġej mit-taxxa mħallsa fuq il-prodotti importati ma kkontribwiex għall-finanzjament tal-kampanji ta' promozzjoni u ta' reklamar żviluppati fis-swieq tal-Istati Membri l-oħrajn u ta' pajjiżi terzi, li għall-kuntrarju jiffavorixxu esklussivament lill-inbid Portugiż. B’mod partikolari, skont iċ-ċifri pprovduti mill-awtoritajiet Portugiżi, matul il-perjodu bejn l-1998 u l-2005, id-dħul medju li kien ġej mill-ġbir tat-taxxa fuq il-prodotti importati kien ta' EUR 1 293 169, filwaqt li, fl-istess perjodu, Viniportugal iddedikat medja annwali ta' EUR 525 698 għal azzjonijiet ta' promozzjoni ġenerika fil-Portugall (ara l-premessi 36 u 38 ta' hawn fuq).
(123)
Barra minn hekk, anki jekk il-liġi nazzjonali tistabbilixxi l-obbligu li jiġi allokat perċentwal, qatt inqas minn 25 %, tar-rikavat tat-taxxa għall-azzjonijiet ta' promozzjoni ġenerika tal-inbid u tal-prodotti tal-inbid, ma jeżistux kontijiet separati ta' dawn iż-żewġ partijiet tar-rikavat tat-taxxa. L-awtoritajiet Portugiżi ppreżentaw biss stimi dwar il-parti tad-dħul mit-taxxa miġbura fuq il-prodotti importati u maħsuba għall-promozzjoni ġenerika.
(124)
Iżda, meta wieħed jikkunsidra l-ġurisprudenza msemmija fil-premessi 116 ta' hawn fuq, minħabba li l-miżuri ffinanzjati mit-taxxa huma għajnuna mill-Istat fis-sens tal-Artikolu 107 tat-TFUE kif ukoll il-fatt li t-taxxa għandha karatteristiċi diskriminatorji li jmorru kontra l-Artikolu 110 tat-TFUE minħabba li l-prodotti li ġejjin mill-Istati Membri l-oħrajn ikollhom iħallsu t-taxxa wkoll, mingħajr iżda ma jibbenefikaw mill-vantaġġi kollha li jirriżultaw minnha, il-Kummissjoni tikkunsidra li d-dħul mit-taxxa miksub bl-impożizzjoni fuq il-prodotti importati mill-Istati Membri l-oħrajn bl-għan li jiġu ffinanzjati l-azzjonijiet ta' promozzjoni mwettqa minn Viniportugal fis-swieq tal-Istati Membri l-oħrajn u ta' pajjiżi terzi, huwa finanzjament inkompatibbli mal-għajnuna taħt ir-regoli tal-libertà tal-moviment tal-merkanzija u, għalhekk, li l-għajnuniet mill-Istat iffinanzjati b’dan il-mod mhumiex kompatibbli mat-Trattat bl-istess mod.
(125)
Il-Kummissjoni validament tista’ tikkonkludi, fuq il-bażi tal-informazzjoni u taċ-ċertezzi pprovduti mill-awtoritajiet Portugiżi (ara l-premessa 104 ta' din id-Deċiżjoni), li l-produtturi u n-negozjanti tal-Istati Membri l-oħrajn ibbenefikaw bl-istess mod bħall-produtturi Portugiżi mill-miżuri ta' għajnuna għall-promozzjoni ġenerika żviluppata fil-Portugall.
(126)
Għall-kuntrarju, l-awtoritajiet Portugiżi ma kkuntestawx li l-produtturi u n-negozjanti tal-Istati Membri l-oħrajn ma jistgħux jibbenefikaw mill-miżuri ta' għajnuna għall-promozzjoni u għar-reklamar esterni li jsiru esklussivament favur l-inbejjed Portugiżi.
(127)
Fil-fatt, skont ġurisprudenza kostanti tal-Qorti, meta d-dħul ta' taxxa li tolqot lill-prodotti nazzjonali u importati fuq il-bażi ta' kriterji simili jkun maħsub sabiex jiffinanzja attivitajiet li jaffavorixxu biss il-prodotti nazzjonali ntaxxati, jista’ jirriżulta li l-kontribuzzjoni mħallsa skont l-istess kriterji madankollu tikkostitwixxi taxxa diskriminatorja, minħabba li t-taxxa fuq il-prodotti nazzjonali tiġi kkumpensata minn vantaġġi ffinanzjati minnha, filwaqt li dik fuq il-prodotti importati tirrappreżenta ħlas nett (29).
(128)
F’dan il-każ, għalhekk, ma jistax ikun eskluż li hemm diskriminazzjoni fir-rigward tal-prodotti importati. Għall-kuntrarju, jirriżulta mill-informazzjoni pprovduta mill-awtoritajiet Portugiżi li l-prodotti importati kienu soġġetti għat-taxxa bl-istess mod bħall-prodotti nazzjonali iżda ma bbenefikawx mill-vantaġġi ffinanzjati minnha bl-istess mod bħall-prodotti nazzjonali. Kif intqal fil-premess 122 ta' hawn fuq, skont iċ-ċifri pprovduti mill-awtoritajiet Portugiżi, matul il-perjodu bejn l-1998 u l-2005, id-dħul medju li kien ġej mill-ġbir tat-taxxa fuq il-prodotti importati kien ta' EUR 1 293 169, filwaqt li, fl-istess perjodu, Viniportugal iddedikat medja annwali ta' EUR 525 698 għal azzjonijiet ta' promozzjoni ġenerika fil-Portugall. M’hemmx kontijiet separati li jiżguraw li r-rikavat tat-taxxa fuq il-prodotti importati huwa allokat esklussivament għall-promozzjoni ġenerika fil-Portugall. Konsegwentement, it-taxxi parafiskali u r-rikavat tagħhom jiksru l-Artikolu 110 tat-TFUE.
(129)
Fuq il-bażi ta' informazzjoni li kellha wara l-ftuħ tal-proċedura formali ta' eżami, il-Kummissjoni ma tistax tikkonkludi li l-għajnuna għall-promozzjoni tal-inbid u tal-prodotti tal-inbid Portugiżi fis-swieq tal-Istati Membri l-oħrajn u tal-pajjiżi terzi ma kinitx iffinanzjata anki parzjalment bi dħul mit-taxxa għall-promozzjoni tal-inbid li kien ġej mill-prodotti importati. Fil-fatt, mhuwiex il-kompitu tal-Kummissjoni li teżamina awtomatikament liema huma dawk l-elementi li setgħu ngħatawlha, iżda l-Kummissjoni l-ewwel għandha tfittex l-opinjonijiet kollha meħtieġa, u t-tieni għandha tibbaża fuq l-informazzjoni li jkollha meta tadotta d-deċiżjoni (30). Il-Kummissjoni tikkunsidra u tikkonkludi għalhekk li l-finanzjament ta' dawn il-miżuri ta' għajnuna għandu jitqies inkompatibbli mas-suq intern.
(130)
Bħala konklużjoni, sakemm il-finanzjament ta' għajnuna mill-Istat jitqies bħala inkompatibbli mar-regoli tat-Trattat applikabbli, l-għajnuna ffinanzjata b’dan il-mod għandha titqies ukoll bħala inkompatibbli mill-Kummissjoni matul iż-żmien kollu li dam sejjer il-finanzjament irregolari, minħabba li r-regolarità tal-finanzjament ta' għajnuna mill-Istat hija kundizzjoni fundamentali għad-dikjarazzjoni ta' kompatibbiltà tagħha (31).
V. KONKLUŻJONIJIET
(131)
Il-Kummissjoni jiddispjaċiha li l-Portugall implimenta l-għajnuna msemmija bi ksur tal-Artikolu 108(3) tat-TFUE.
(132)
Il-Kummissjoni waslet għal dawn il-konklużjonijiet:
-
Il-Portugall implimenta b’mod illegali l-finanzjament tal-kampanji ta' promozzjoni ġenerika tal-inbid iffinanzjat permezz ta' taxxa fuq il-prodotti domestiċi u importati mill-Istati Membri l-oħrajn bi ksur tal-Artikolu 108(3) tat-TFUE.
-
L-unika azzjoni ta' taħriġ iffinanzjata mid-dħul tat-taxxa parafiskali mhijiex għajnuna.
-
L-għajnuniet favur il-promozzjoni u r-reklamar ġeneriku tal-inbid u l-prodotti tal-inbid żviluppati minn Viniportugal fit-territorju tal-Portugall jistgħu jiġu ddikjarati kompatibbli mas-suq intern.
-
L-għajnuniet għall-promozzjoni u r-reklamar tal-inbid u l-prodotti tal-inbid ta' oriġini Portugiża fit-territorju tal-Istati Membri l-oħrajn u tal-pajjiżi terzi, iffinanzjati permezz ta' taxxa fuq il-produzzjoni tal-inbid u tal-prodotti tal-inbid li tolqot ukoll lill-prodotti li jkunu ġejjin minn Stati Membri oħrajn tissodisfa d-dispożizzjonijiet Komunitarji applikabbli fil-livell tal-benefiċjarji msemmija. Iżda, il-Kummissjoni stabbilixxiet ukoll l-eżistenza ta' ksur tal-Artikolu 110 tat-TFUE fil-livell tal-finanzjament tal-għajnuniet. Għal din ir-raġuni, il-Kummissjoni ma tistax tiddikjara l-iskema inkwistjoni bħala kompatibbli minħabba li tagħmel diskriminazzjoni bejn il-prodotti importati u l-prodotti nazzjonali.
(133)
Din id-Deċiżjoni hija limitata għall-eżami tal-applikazzjoni tat-taxxa parafiskali mid-dħul fis-seħħ tagħha sal-31 ta' Diċembru 2006, id-data tad-dħul fis-seħħ tal-Linji gwida l-ġodda tal-Komunità dwar l-għajnuniet mill-Istat fis-settur tal-Agrikoltura u l-Forestrija 2007-2013, u mingħajr preġudizzju għall-pożizzjoni li l-Kummissjoni sejra tieħu fir-rigward tal-applikazzjoni tat-taxxa għall-promozzjoni lil hinn minn din id-data.
(134)
Il-Kummissjoni tikkunsidra xieraq f’dan il-każ li tadotta Deċiżjoni kondizzjonali billi tuża l-possibbiltà offruta mill-Artikolu 7(4) tar-Regolament (KE) Nru 659/1999 li jgħid li l-Kummissjoni tista’ żżid mad-deċiżjoni pożittiva tagħha kundizzjonijiet li jippermettu li tirrikonoxxi l-kompatibbiltà mas-suq komuni u obbligi li jippermettu li tikkontrolla r-rispett tad-deċiżjoni tagħha.
(135)
Sabiex jirrimedja l-ksur tal-Artikolu 110, u b’hekk jelimina retrospettivament id-diskriminazzjoni, il-Portugall għandu jħallas lura l-parti tat-taxxa li kienet tolqot lill-prodotti ġejjin minn Stati Membri oħrajn fi żmien u taħt kundizzjonijiet iffissati mill- Kummissjoni. Ir-rimedju għal dan il-ksur jagħmel l-għajnuniet ikkonċernati kompatibbli mal-Artikolu 107 tat-TFUE.
(136)
Il-Kummissjoni għandha tiffissal-kundizzjonijiet li għandhom ikunu segwiti għar-rifużjoni. Għaldaqstant, il-Portugall għandu jirrifondi lil dawk intaxxati, il-parti tat-taxxa imposta fuq il-prodotti li kienu ġejjin minn Stati Membri oħrajn bejn id-data tal-infurzar tat-taxxa u l-31 ta' Diċembru 2006 b’rispett sħiħ tal-kundizzjonijiet li ġejjin:
-
Jekk jistgħu jipprovdu prova li t-taxxa għall-promozzjoni ġiet imposta fuq il-prodotti importati, dawk il-persuni intaxxati responsabbli mill-ħlas tat-taxxa jistgħu jitolbu r-rimborż ta' proporzjon tar-rikavat tat-taxxa maħsuba għall-finanzjament tas-servizzi ta' promozzjoni li ffavorixxew biss lill-prodotti nazzjonali fi żmien stabbilit skont il-liġi nazzjonali u fl-ebda każ f’inqas minn sitt xhur min-notifika ta' din id-Deċiżjoni;
-
Il-Portugall għandu jistabbilixxi l-ammont tad-diskriminazzjoni kontra l-prodotti importati. Għal dan il-għan il-Portugall għandu jivverifika, matul perjodu ta' referenza, l-ekwivalenza finanzjarja bejn l-ammonti totali imposti fuq il-prodotti nazzjonali taħt it-taxxa kkunsidrata u l-vantaġġi li jibbenefikaw minnhom dawn il-prodotti b’mod esklussiv;
-
ir-rimborż għandu jseħħ fi żmien massimu ta' sitt xhur minn meta ssir it-talba;
-
l-ammonti mħallsa lura għandhom ikunu aġġornati sabiex jinkludu l-interessi mid-data li fiha ġew imposti sad-data tar-rimborż effettiv. Dawn l-interessi għandhom ikunu kkalkulati fuq il-bażi tar-rata ta' referenza tal-Kummissjoni pprovduta mill-metodu ta' ffissar tar-rati ta' referenza u ta' aġġornament (32);
-
l-awtoritajiet Portugiżi għandhom jaċċettaw kull prova raġonevoli min-naħa ta' dawk intaxxati li turi l-parti tat-taxxa mħallsa fuq il-prodotti li ġejjin mill-Istati Membri l-oħrajn;
-
id-dritt għar-rimborż ma għandux ikun soġġett għal xi kundizzjoni oħra, b’mod partikolari dik li t-taxxa ma tkunx tgħaddiet;
-
fil-każ li persuna taxxabbli tkun għadha ma ħallsitx it-taxxa, l-awtoritajiet Portugiżi għandhom jirrinunzjaw il-ħlas tagħha b’mod formali, inkluż l-interessi moratorji fuqha;
-
jekk ikun mitlub mill-Kummissjoni, il-Portugall għandu jintrabat li jippreżenta rapport sħiħ li juri l-implimentazzjoni tajba tal-miżura ta' rimborż;
-
jekk taxxa tkun ġiet imposta fi Stat Membru ieħor fuq l-istess prodotti soġġetti għat-taxxa għall-promozzjoni tal-inbid fil-Portugall, l-awtoritajiet Portugiżi għandhom jintrabtu li jirrifondu lil dawk intaxxati l-parti tat-taxxa fuq il-prodotti li jkunu ġejjin minn dan l-Istat Membru;
-
Il-Portugall għandu jintrabat li jgħarraf lil dawk kollha li setgħu ġew intaxxati dwar din id-Deċiżjoni,
ADOTTAT DIN ID-DEĊIŻJONI:
Artikolu 1
L-unika azzjoni ta' taħriġ iffinanzjata mid-dħul tat-taxxa parafiskali, li tammonta għal EUR 367,12, mhijiex għajnuna
Artikolu 2
L-għajnuniet mill-Istat għall-promozzjoni ġenerika tal-inbid u tal-prodotti tal-inbid fit-territorju Portugiż implimentati b’mod illegali mill-Portugall bi ksur tal-Artikolu 108(3) tat-TFUE permezz ta' taxxa parafiskali stabbilita bid-digriet liġi 137/95, tal-14 ta' Ġunju huma għajnuniet mill-Istat kompatibbli mas-suq intern taħt l-Artikolu 107(3)(c) tat-TFUE f’dak li jirrigwarda l-perjodu bejn id-dħul fis-seħħ tagħha sal-31 ta' Diċembru 2006.
Artikolu 3
1. L-għajnuniet mill-Istat għall-promozzjoni u r-reklamar tal-inbid u tal-prodotti tal-inbid ta' oriġini Portugiża fit-territorju tal-Istati Membri l-oħrajn u tal-pajjiżi terzi implimentati b’mod illegali mill-Portugall bi ksur tal-Artikolu 108(3) tat-TFUE permezz ta' taxxa parafiskali stabbilita mid-digriet liġi 137/95, tal-14 ta' Ġunju huma, mingħajr preġudizzju għall-applikazzjoni tal-Artikolu 2, għajnuniet mill-Istat kompatibbli mas-suq intern taħt l-Artikolu 107(3)(c) tat-TFUE f’dak li jirrigwarda l-perjodu bejn id-dħul fis-seħħ tagħha sal-31 ta' Diċembru 2006, sakemm il-Portugall jirrispetta l-kundizzjonijiet imsemmija fit-tieni (2) paragrafu ta' dan l-Artikolu.
2. Il-Portugall għandu jirrifondi lil dawk intaxxati l-parti tat-taxxa imposta fuq il-prodotti li kienu ġejjin minn Stati Membri oħrajn bejn id-data tal-infurzar tat-taxxa u l-31 ta' Diċembru 2006 b’rispett sħiħ tal-kundizzjonijiet li ġejjin:
-
jekk jistgħu jipprovdu prova li t-taxxa għall-promozzjoni ġiet imposta fuq il-prodotti importati, dawk il-persuni intaxxati responsabbli mill-ħlas tat-taxxa jistgħu jitolbu r-rimborż ta' proporzjon tar-rikavat tat-taxxa maħsuba għall-finanzjament tas-servizzi ta' promozzjoni li ffavorixxew biss lill-prodotti nazzjonali fi żmien stabbilit skont il-liġi nazzjonali u fl-ebda każ f’inqas minn sitt xhur min-notifika ta' din id-Deċiżjoni;
-
il-Portugall għandu jistabbilixxi l-ammont tad-diskriminazzjoni kontra l-prodotti importati. Għal dan il-għan il-Portugall għandu jivverifika, matul perjodu ta' referenza, l-ekwivalenza finanzjarja bejn l-ammonti totali imposti fuq il-prodotti nazzjonali taħt it-taxxa kkunsidrata u l-vantaġġi li jibbenefikaw minnhom dawn il-prodotti b’mod esklussiv;
-
ir-rimborż għandu jseħħ fi żmien massimu ta' sitt xhur minn meta ssir it-talba;
-
l-ammonti mħallsa lura għandhom ikunu aġġornati sabiex jinkludu l-interessi mid-data li fiha ġew imposti sad-data tar-rimborż effettiv. Dawn l-interessi għandhom ikunu kkalkulati fuq il-bażi tar-rata ta' referenza tal-Kummissjoni pprovduta mill-metodu ta' twaqqif tar-rati ta' referenza u ta' skont (33);
-
l-awtoritajiet Portugiżi għandhom jaċċettaw kull prova raġonevoli min-naħa ta' dawk intaxxati li turi l-parti tat-taxxa mħallsa fuq il-prodotti li ġejjin mill-Istati Membri l-oħrajn;
-
id-dritt għar-rimborż ma għandux ikun soġġett għal xi kundizzjoni oħra, b’mod partikolari dik li t-taxxa ma tkunx tgħaddiet;
-
fil-każ li persuna taxxabbli tkun għadha ma ħallsitx it-taxxa, l-awtoritajiet Portugiżi għandhom jirrinunzjaw b’mod formali għall-ħlas tagħha, inkluż l-interessi moratorji fuqha;
-
jekk ikun mitlub mill-Kummissjoni, il-Portugall għandu jintrabat li jippreżenta rapport sħiħ li juri l-implimentazzjoni tajba tal-miżura ta' rimborż;
-
jekk taxxa tkun ġiet imposta fi Stat Membru ieħor fuq l-istess prodotti soġġetti għat-taxxa għall-promozzjoni tal-inbid fil-Portugall, l-awtoritajiet Portugiżi għandhom jintrabtu li jirrifondu lil dawk intaxxati l-parti tat-taxxa fuq il-prodotti li jkunu ġejjin minn dan l-Istat Membru;
-
il-Portugall għandu jintrabat li jgħarraf lil dawk kollha li setgħu ġew intaxxati dwar din id-Deċiżjoni.
Artikolu 4
Il-Portugall għandu jinforma lill-Kummissjoni, fi żmien xahrejn min-notifika ta' din id-Deċiżjoni, dwar il-miżuri li jkun ħa sabiex jikkonforma magħha.
Artikolu 5
Din id-Deċiżjoni hija indirizzata lir-Repubblika tal-Portugall.
Magħmul fi Brussell, l-20 ta’ Lulju 2010.

Labels: 2
17
19
12
18